amanoisuno/poet huggingface dataset:
感秋書事 李中
宦途憔悴雪生頭，家計相牽未得休。紅寥白蘋消息斷，舊溪煙月負漁舟。
訪廬山歸章禪伯 李中
沈沈石室疎鐘後，寂寂莎池片月明。多少學徒求妙法，要於言下悟無生。
七夕 李中
星河耿耿正新秋，絲竹千家列綵樓。可惜穿針方有興，纖纖初月苦難留。
吉水作尉時酬閻侍御見寄 李中
謬佐驅雞任，常思賦鵩人。未諧林下約，空感病來身。鏁徑青苔老，鋪階紅葉新。相思不可見，猶喜得書頻。
清溪逢張惟貞秀才 李中
洞隱紅霞外，房開碧嶂根。昔年同鍊句，幾夜共聽猨。考古書千卷，忘憂酒一樽。如今歸建業，雅道喜重論。
送閻侍御歸闕 李中
羨君乘紫詔，歸路指通津。鼓櫂煙波暖，還京雨露新。趨朝丹禁曉，聳轡九衢春。自愧湮沈者，隨軒未有因。
甲子歲罷吉水縣過鍾陵時暮春維舟江渚謁柴太尉席上作 李中
公侯延駐暫踟躕，況值風光三月初。亂落杯盤花片小，靜籠池閣柳陰疎。舟維南浦程雖阻，飲預西園興有餘。却笑田家門下客，當時容易歎車魚。
海上春夕旅懷寄左偃 李中
柳過清明絮亂飛，感時懷舊思悽悽。月生樓閣雲初散，家在汀洲夢去迷。髮白每慙清鑑啓，酒醒長怯子規啼。北山高臥風騷客，安得同吟復杖藜。
江次維舟登古寺 李中
輟櫂因過古梵宮，荒涼門徑鏁苔茸。綠陰滿地前朝樹，清韻含風後殿鐘。童子縱慵眠壞榻，老僧耽話指諸峰。吟餘却返來時路，迴首盤桓尚駐筇。
春日招宋維先輩 李中
甕中竹葉今朝熟，鑑裏桃花昨日開。爲報廣寒攀桂客，莫辭相訪共銜杯。
吹笛兒 李中
隴頭休聽月明中，妙竹嘉音際會逢。見爾樽前吹一首，令人重憶許雲封。
所思 李中
解珮當時在洛濱，悠悠疑是夢中身。自從物外無消息，花謝鶯啼近十春。
吉水縣酬夏侯秀才見寄 李中
啓鑑悠悠兩鬢蒼，病來心緒易淒涼。知音不到吟還懶，鏁印開簾又夕陽。
和友人喜雪 李中
臘雪頻頻降，成堆不可除。伴吟花莫並，銷瘴藥何如。謝女詩成處，袁安睡起初。深迷樵子徑，冷逼旅人居。惹砌催罇俎，飄窗入簿書。最宜樓上望，散亂滿空虛。
送汪濤 李中
知君別家後，不免淚霑襟。芳草千里路，夕陽孤客心。花飛當野渡，猨叫在煙岑。霄漢知音在，何須恨陸沈。
言志寄劉鈞秀才 李中
童稚親儒墨，時平喜道存。酬身指書劒，賦命委乾坤。秋爽鼓琴興，月清搜句魂。與君同此志，終待至公論。
經古寺 李中
殿宇半隳摧，門臨野水開。雲凝何代樹，草蔽此時臺。遶塔堆黃葉，沿階積綠苔。踟躕日將暮，棲鳥入巢來。
送王道士遊東海 李中
巨浸常牽夢，雲遊豈覺勞。遙空收晚雨，虛閣看秋濤。必若思三島，應須釣六鼇。如通十洲去，誰信碧天高。
貽青陽宰 李中
徵賦常登限，名山管最多。吏閑民訟少，時得訪煙蘿。
哭故主人陳太師 李中
十年孤跡寄侯門，入室升堂忝厚恩。遊遍春郊隨茜斾，飲殘秋月待金尊。車魚鄭重知難報，吐握周旋不可論。長慟裴回逝川上，白楊蕭颯又黃昏。
秋江夜泊寄劉鈞 李中
萬里江山歛暮煙，旅情當此獨悠然。沙汀月冷帆初卸，葦岸風多人未眠。已聽漁翁歌別浦，更堪邊鴈過遙天。與君共俟酬身了，結侶波中寄釣船。
和潯陽宰感舊絕句五首 一 李中
追感古今情不已，竹軒閑取史書看。欲親往哲無因見，空樹臨風襟袖寒。
和潯陽宰感舊絕句五首 二 李中
潯陽物景真難及，練瀉澄江最好看。曾上虛樓吟倚檻，五峰擎雪照人寒。
和潯陽宰感舊絕句五首 三 李中
園林春媚千花發，爛熳如將畫障看。惟愛松筠多冷淡，青青偏稱雪霜寒。
和潯陽宰感舊絕句五首 四 李中
知君百里鳴琴處，公退千山盡日看。政化有同風偃草，更將餘力拯孤寒。
和潯陽宰感舊絕句五首 五 李中
昔歲尋芳忻得侶，江堤物景盡情看。就中吟戀垂楊下，撼起啼鶯晚吹寒。
哭柴郎中 李中
昔歲遭逢在海城，曾容孤跡奉雙旌。酒邊不厭笙歌盛，花下只愁風雨生。棊接山亭松影晚，吟陪月檻露華清。音塵自此無因問，淚灑川波夕照明。
訪章禪老 李中
比尋禪客叩禪機，澄却心如月在池。松下偶然醒一夢，却成無語問吾師。
泊秋浦 李中
葦岸風高宿鴈驚，維舟特地起鄉情。漁兒隔水吹橫笛，半夜空江月正明。
閑居言懷 李中
未達難隨衆，從他俗所憎。閑聽九秋雨，遠憶四明僧。病後倦吟嘯，貧來疎友朋。寂寥元合道，未必是無能。
宿鍾山知覺院 李中
宿投林下寺，中夜覺神清。磬罷僧初定，山空月又生。籠燈吐冷豔，嵒樹起寒聲。待曉紅塵裏，依前冒遠程。
遊茅山二首 一 李中
綠蘚深迎步，紅霞爛滿衣。洞天應不遠，鸞鶴向人飛。
遊茅山二首 二 李中
茅許仙蹤在，煙霞一境清。夷希何許叩，松徑月空明。
鶴 李中
九臯羽翼下晴空，萬里心難駐玉籠。清露滴時翹蘚徑，白雲開處唳松風。歸當華表千年後，怨在瑤琴別操中。好共靈龜作儔侶，十洲三島逐仙翁。
暮春吟懷寄姚端先輩 李中
無奈詩魔旦夕生，更堪芳草滿長汀。故人還爽花前約，新月又生江上亭。莊夢斷時燈欲燼，蜀魂啼處酒初醒。何時得見登龍客，隔却千山萬仞青。
送圓上人歸廬山 李中
蓮宮舊隱塵埃外，策杖臨風拂袖還。踏雪獨尋青嶂下，聽猨重入白雲間。蕭騷紅樹當門老，斑駮蒼苔鏁徑閑。預想松軒夜禪處，虎溪圓月照空山。
送相里秀才之匡山國子監 李中
氣秀情閑杳莫羣，廬山遊去志求文。已能探虎窮騷雅，又欲囊螢就典墳。目豁乍窺千里浪，夢寒初宿五峰雲。業成早赴春闈約，要使嘉名海內聞。
漁父二首 一 李中
偶向蘆花深處行，溪光山色晚來晴。漁家開戶相迎接，稚子爭窺犬吠聲。
漁父二首 二 李中
雪鬢衰髯白布袍，笑攜頳鯉換村醪。慇懃留我宿溪上，釣艇歸來明月高。
旅次聞砧 李中
砧杵誰家夜搗衣，金風淅淅露微微。月中獨坐不成寐，舊業經年未得歸。
寄楊先生 李中
仙翁別後無信，應共煙霞卜隣。莫把壺中祕訣，輕傳塵裏遊人。浮生日月自急，上境鶯花正春。安得一招琴酒，與君共泛天津。
對酒招陳昭用 李中
花開葉落堪悲，似水年光暗移。身世都如夢役，是非空使神疲。良圖有分終在，所欲無勞妄思。幸有一壺清酒，且來閑語希夷。
送紹明上人之毘陵 李中
忽起毘陵念，飄然不可留。聽蟬離古寺，攜錫上扁舟。月出沙汀冷，風高葦岸秋。回期端的否，千里路悠悠。
再到山陽尋故人不遇二首 一 李中
維舟登野岸，因訪故人居。亂後知何處，荆榛匝弊廬。
再到山陽尋故人不遇二首 二 李中
欲問當年事，耕人都不知。空餘堤上柳，依舊自垂絲。
寄廬山簡寂觀重道者 李中
憶昔採芝廬岳頂，清宮常接絳霄人。玉書閑展石樓曉，瑤瑟醉彈琪樹春。惟恨仙桃遲結實，不憂滄海易成塵。似醒一夢歸凡世，空向彤霞寄夢頻。
思湓渚舊居 李中
昔歲曾居湓水頭，草堂吟嘯興何幽。迎僧常踏竹間蘚，愛月獨登溪上樓。寒翠入簷嵐岫曉，冷聲縈枕野泉秋。從拘宦路無由到，昨夜分明夢去遊。
思朐陽春遊感舊寄柴司徒五首 一 李中
王孫昔日甚相親，共賞西園正媚春。醉臥如茵芳草上，覺來花月影籠身。
思朐陽春遊感舊寄柴司徒五首 二 李中
煙鋪芳草正綿綿，藉草傳杯似列仙。暫輟笙歌且聯句，含毫花下破香牋。
思朐陽春遊感舊寄柴司徒五首 三 李中
南陌風和舞蝶狂，惜春公子戀斜陽。高歌飲罷將迴轡，衣上花兼百草香。
思朐陽春遊感舊寄柴司徒五首 四 李中
春郊飲散暮煙收，却引絲簧上翠樓。紅袖歌長金斝亂，銀蟾飛出海東頭。
思朐陽春遊感舊寄柴司徒五首 五 李中
昔年常接五陵狂，洪飲花間數十場。別後或驚如夢覺，音塵難問水茫茫。
題徐五教池亭 李中
多士池塘好，塵中景恐無。年來養鷗鷺，夢不去江湖。泉脈通深澗，風聲起短蘆。驚魚跳藻荇，戲蝶上菰蒲。泛泛容漁艇，閑閑載酒壺。漲痕山雨過，翠積岸苔鋪。花影沈波底，煙光入座隅。曉香憐杜若，夜浸愛[蟾]蜍。步逸心難厭，看吟興不辜。憑君命奇筆，爲我寫成圖。
和毘陵尉曹昭用見寄 李中
決獄多餘暇，冥搜萬家空。卷簾疎雨後，鏁印夕陽中。還往多名士，編題尚古風。宦途知此味，能有幾人同。
梅花 李中
羣木方憎雪，開花長在先。流鶯與舞蝶，不見許因緣。
舟次吉水逢蔡文慶秀才 李中
別後音塵斷，相逢又共吟。雪霜今日鬢，煙月舊時心。艤櫂夕陽在，聽鴻秋色深。一尊開口笑，不必話升沈。
海上和柴軍使清明書事 李中
清明時節好煙光，英傑高吟興味長。捧日即應還禁衛，當春何惜醉朐陽。千山過雨難藏翠，百卉臨風不藉香。却是旅人悽屑甚，夜來魂夢到家鄉。
壬申歲承命之任淦陽再過廬山國學感舊寄劉鈞明府 李中
三十年前共苦辛，囊螢曾寄此煙岑。讀書燈暗嫌雲重，搜句石平憐蘚深。各歷宦途悲聚散，幾看時輩或浮沈。再來物景還依舊，風冷松高猨狖吟。
留題胡參卿秀才幽居 李中
竹蔭亭除蘚色濃，道心安逸寂寥中。扣門時有棲禪客，灑酒多招採藥翁。江近好聽菱芡雨，徑香偏愛蕙蘭風。我慙名宦猶拘束，脫屣心情未得同。
春雲 李中
陰去爲膏澤，晴來媚曉空。無心亦無滯，舒卷在東風。
送姚端秀才遊毘陵 李中
毘陵嘉景太湖邊，才子經遊稱少年。風弄輕帘沽酒市，月明紅袖採蓮船。若耶罨畫應相似，越岫吳峰盡接連。此去高吟須早返，廣寒丹桂莫遷延。
和朐陽載筆魯裕見寄 李中
燕臺多事每開顏，相許論交淡薄間。飲興共憐芳草岸，吟情同愛夕陽山。露濃小徑蛩聲咽，月冷空庭竹影閑。何事此時攀憶甚，與君俱是別鄉關。
敘吟二首 一 李中
往哲搜羅妙入神，隋珠和璧未爲珍。而今所得慙難繼，謬向平生著苦辛。
敘吟二首 二 李中
成僻成魔二雅中，每逢知己是亨通。言之無罪終難厭，欲把風騷繼古風。
貽毘陵正勤禪院奉長老 李中
隨緣駐瓶錫，心已悟無生。默坐煙霞散，閑觀水月明。竹深風倍冷，堂迥磬偏清。願作傳燈者，忘言學淨名。
冬日書懷寄惟真大師 李中
自別吾師後，風騷道甚孤。雪霜侵鬢髮，音信隔江湖。擾擾悲時世，悠悠役夢途。向公期盡節，多病怕傾壺。賤跡雖慙滯，幽情忍使辜。詩成天外句，棊覆夜中圖。落壁燈花碎，飄窗雪片麤。煮茶燒栗興，早晚復圍爐。
獻中書潘舍人 李中
運叶半千數，天鍾許國臣。鵬霄開羽翼，鳳闕演絲綸。顧問當清夜，從容向紫宸。立言成雅誥，正意敘彝倫。樸素偕前哲，馨香越搢紳。褒辭光萬代，優旨重千鈞。公退誰堪接，清閑道是鄰。世間身屬幻，物外意通津。弔往兼春夢，文高賦復新。琴彈三峽水，屏畫十洲春。庭冷鋪苔色，池寒浸月輪。竹風來枕簟，藥氣上衣巾。茶譜傳溪叟，棊經受羽人。清虛雖得趣，獻替不妨陳。杞梓呈才後，神仙入侍頻。孤寒皆有賴，中外亦同忻。有士曾多難，無門得望塵。忙忙罹險阻，往往耗精神。尋果巢枝願，終全負米身。[遭]逢敦孝治，蹇塞值通津。最慶清朝祿，還霑白髮親。甘柔心既遂，虛薄報何因。遠宦聯綿歷，卑棲夙夜勤。良時空愛惜，末路每悲辛。骨立駒猶病，顏凋女尚貧。而今諧顧遇，尺蠖願求伸。
早春左省寓直 徐鉉
旭景鸞臺上，微雲象闕間。時清政事少，日永直官閑。遠籟飛簫管，零冰響珮環。終軍年二十，默坐叩玄關。
將去廣陵別史員外南齋 徐鉉
家聲曾與金張輩，官署今居何宋間。起得高齋臨靜曲，種成奇樹學他山。鴛鸞終日同醒醉，蘿薜常時共往還。賤子今朝獨南去，不堪迴首望清閑。
登甘露寺北望 徐鉉
京口潮來曲岸平，海門風起浪花生。人行沙上見日影，舟過江中聞櫓聲。芳草遠迷楊子渡，宿煙深映廣陵城。游人鄉思應如橘，相望須含兩地情。
山路花 徐鉉
不共垂楊映綺寮，倚山臨路自嬌饒。游人過去知香遠，谷鳥飛來見影搖。半隔煙嵐遙隱隱，可堪風雨暮蕭蕭。城中春色還如此，幾處笙歌按舞腰。
京口江際弄水 徐鉉
退公求靜獨臨川，楊子江南二月天。百尺翠屏甘露閣，數帆晴日海門船。波澄瀨石寒如玉，草接汀蘋綠似煙。安得乘槎更東去，十洲風外弄潺湲。
從駕東幸呈諸公 徐鉉
吳公臺下舊京城，曾掩衡門過十春。別後不知新景象，信來空問故交親。宦游京口無高興，習隱鍾山限俗塵。今日喜爲華表鶴，況陪鵷鷺免迷津。
重游木蘭亭 徐鉉
繚繞長隄帶碧潯，昔年游此尚青衿。蘭橈破浪城陰直，玉勒穿花苑樹深。宦路塵埃成久別，仙家風景有誰尋。那知年長多情後，重憑欄干一獨吟。
賦得綵鷰 徐鉉
縷綵成飛鷰，迎和啓蟄時。翠翹生玉指，繡羽拂文楣。詎費銜泥力，無勞剪爪期。化工今在此，翻怪社來遲。
送魏舍人仲甫爲蘄州判官 徐鉉
從事蘄春興自長，蘄人應識紫薇郎。山資足後拋名路，蒓菜秋來憶故鄉。以道卷舒猶自適，臨戎談笑固無妨。如聞郡閣吹橫笛，時望青谿憶野王。
題殷舍人宅木芙蓉 徐鉉
憐君庭下木芙蓉，嫋嫋纖枝淡淡紅。曉吐芳心零宿露，晚搖嬌影媚清風。似含情態愁秋雨，暗減馨香借菊叢。默飲數盃應未稱，不知歌管與誰同。
送史館高員外使嶺南 徐鉉
東觀時閑暇，還修喻蜀書。雙旌馳縣道，百越從軺車。桂蠹晨餐罷，貪泉訪古初。春江多好景，莫使醉吟疎。
春日紫巖山期客不至 徐鉉
郊外春華好，人家帶碧谿。淺莎藏鴨戲，輕靄隔雞啼。掩映紅桃谷，夤緣翠柳堤。王孫竟不至，芳草自萋萋。
宿蔣帝廟明日遊山南諸寺 徐鉉
便返城闉尚未甘，更從山北到山南。花枝似雪春雖半，桂魄如眉日始三。松蓋遮門寒黯黯，柳絲妨路翠𣯶𣯶。登臨莫怪偏留戀，游宦多年事事諳。
贈王貞素先生 徐鉉
先生嘗已佩真形，紺髮朱顏骨氣清。道祕未傳鴻寶術，院深時聽步虛聲。遼東幾度悲城郭，吳市終應變姓名。三十六天皆有籍，他年何處問歸程。
春夜月 徐鉉
幽人春望本多情，況是花繁月正明。竟夕無言亦無寐，繞堦芳草影隨行。
愛敬寺有老僧嘗游長安言秦雍間事歷歷可聽因贈此詩兼示同行客 徐鉉
白首棲禪者，嘗談灞滻游。能令過江客，偏起失鄉愁。室倚桃花崦，門臨杜若洲。城中無此景，將子剩淹留。
游蔣山題辛夷花寄陳奉禮 徐鉉
今歲游山已恨遲，山中仍喜見辛夷。簪纓且免全爲累，桃李猶堪別作期。晴後日高偏照灼，晚來風急漸離披。山郎不作同行伴，折得何由寄所思。
和殷舍人蕭員外春雪 徐鉉
萬里春陰乍履端，廣庭風起玉塵乾。梅花嶺上連天白，蕙草堦前特地寒。晴去便爲經歲別，興來何惜徹宵看。此時鴛侶皆閑暇，贈答詩成禁漏殘。
寄蘄州高郎中 徐鉉
賈傅棲遲楚澤東，蘭皋三度換秋風。紛紛世事來無盡，黯黯離魂去不通。直道未能勝社鼠，孤飛徒自歎冥鴻。知君多少思鄉恨，併在山城一笛中。
寄和州韓舍人 徐鉉
急景駸駸度，遙懷處處生。風頭乍寒暖，天色半陰晴。久別魂空斷，終年道不行。殷勤雲上雁，爲過歷陽城。
從兄龍武將軍沒於邊戍過舊營宅作 徐鉉
前年都尉沒邊城，帳下何人領舊兵。徼外瘴煙沉鼓角，山前秋日照銘旌。笙歌却返烏衣巷，部曲皆還細柳營。今日園林過寒食，馬蹄猶擬入門行。
景陽臺懷古 徐鉉
後主忘家不悔，江南異代長春。今日景陽臺上，閑人何用傷神。
春分日 徐鉉
仲春初四日，春色正中分。綠野徘徊月，晴天斷續雲。鷰飛猶箇箇，花落已紛紛。思婦高樓晚，歌聲不可聞。
寄駕部郎中 徐鉉
賤子乖慵性，頻爲省直牽。交親每相見，多在相門前。君獨疎名路，爲郎過十年。炎風久成別，南望思悠然。
和王庶子寄題兄長建州廉使新亭 徐鉉
謝守高齋結構新，一方風景萬家情。羣賢詎減山陰會，遠俗初聞正始聲。水檻片雲長不去，訟庭纖草轉應生。阿連詩句偏多思，遙想池塘晝夢成。
謝文靖墓下作 徐鉉
越徼稽天討，周京亂虜塵。蒼生何可奈，江表更無人。豈憚尋荒壟，猶思認後身。春風白楊裏，獨步淚霑巾。
觀人讀春秋 徐鉉
日覺儒風薄，誰將霸道羞。亂臣無所懼，何用讀春秋。
秋日雨中與蕭贊善訪殷舍人於翰林座中作 徐鉉
野出西垣步步遲，秋光如水雨如絲。銅龍樓下逢閑客，紅藥堦前訪舊知。亂點乍滋承露處，碎聲因想滴蓬時。銀臺鑰入須歸去，不惜餘歡盡酒巵。
送和州張員外爲江都令 徐鉉
經年相望隔重湖，一旦相逢在上都。塞詔官班聊慰否，埋輪意氣尚存無。由來聖代憐才子，始覺清風激懦夫。若向西岡尋勝賞，舊題名處爲躊躇。
和明道人宿山寺 徐鉉
聞道經行處，山前與水陽。磐聲深小院，燈影逈高房。落宿依樓角，歸雲擁殿廊。羨師閑未得，早起逐班行。
月真歌 徐鉉
揚州勝地多麗人，其間麗者名月真。月真初年十四五，能彈琵琶善歌舞。風前弱柳一枝春，花裏嬌鶯百般語。揚州帝京多名賢，其間賢者殷德川。德川初秉綸闈筆，職近名高常罕出。花前月下或遊從，一見月真如舊識。閑庭深院資賢宅，宅門嚴峻無凡客。垂簾偶坐唯月真，調弄琵琶郎爲拍。殷郎一旦過江去，鏡中嬾作孤鸞舞。朝雲暮雨鎮相隨，石頭城下還相遇。二月三月江南春，滿城濛濛起香塵。隔牆試聽歌一曲，乃是資賢宅裏人。綠窗繡幌天將曉，殘燭依依香褭褭。離腸却恨苦多情，輭障薰籠空悄悄。殷郎去冬入翰林，九霄官署轉深沉。人間想望不可見，唯向月真存舊心。我慙闒茸何爲者，長感餘光每相假。陋巷蕭條正掩扉，相攜訪我衡茅下。我本山人愚且貞，歌筵歌席常無情。自從一見月真後，至今贏得顛狂名。殷郎月真聽我語，少壯光陰能幾許。良辰美景數追隨，莫教長說相思苦。
走筆送義興令趙宣輔 徐鉉
聞君孤櫂汎荆谿，隴首雲隨別恨飛。杜牧舊居憑買取，他年藜杖願同歸。
除夜 徐鉉
寒燈耿耿漏遲遲，送故迎新了不欺。往事併隨殘曆日，春風寧識舊容儀。預慙歲酒難先飲，更對鄉儺羨小兒。吟罷明朝贈知己，便須題作去年詩。
寄鍾謨 徐鉉
看看潘鬢二毛生，昨日林梢又轉鶯。欲對春風忘世慮，敢言尊酒召時英。假中西閣應無事，筵上南威幸有情。不得車公終不樂，已教紅袖出門迎。
正初答鍾郎中見招 徐鉉
高齋遲景雪初晴，風拂喬枝待早鶯。南省郎官名籍籍，東鄰妓女字英英。流年倏忽成陳事，春物依稀有舊情。新歲相思自過訪，不煩虛左遠相迎。
聞雁寄故人 徐鉉
久作他鄉客，深慙薄宦非。不知雲上雁，何得每年歸。夜靜聲彌怨，天空影更微。往年離別淚，今夕重霑衣。
寒食日作 徐鉉
廚冷煙初禁，門閑日更斜。東風不好事，吹落滿庭花。過社紛紛鷰，新晴淡淡霞。京都盛游觀，誰訪子雲家。
歐陽太監雨中視決堤因墮水明日見於省中因戲之 徐鉉
聞道張晨蓋，徘徊石首東。濬川非伯禹，落水異三公。衣濕仍愁雨，冠欹更怯風。今朝復相見，疑是葛仙翁。
寄舒州杜員外 徐鉉
信到得君書，知君已下車。粉闈情在否，蓮幕興何如。人望徵賢入，余思從子居。灊山真隱地，憑爲卜茅廬。
和司門郎中陳彥 徐鉉
衡門寂寂逢迎少，不見仙郎向五旬。莫問龍山前日事，菊花開却爲閑人。
九月三十夜雨寄故人 徐鉉
獨聽空堦雨，方知愁事悲。寂寥旬假日，蕭颯夜長時。別念紛紛起，寒更故故遲。情人如不醉，定是兩相思。
寄撫州鍾郎中 徐鉉
去載分襟後，尋聞在建安。封疆正多事，尊俎若爲歡。都護空遺鏃，明君欲舞干。繞朝時不用，非是殺身難。
送歐陽太監游廬山 徐鉉
家家門外廬山路，唯有夫君乞假游。案牘乍拋公署晚，林泉已近暑天秋。海潮盡處逢陶石，江月圓時上庾樓。此去蕭然好長往，人間何事不悠悠。
賦得霍將軍辭第 徐鉉
漢將承恩久，圖勳肯顧私。匈奴猶未滅，安用以家爲。郢匠雖聞詔，衡門竟不移。寧煩張老頌，無待晏嬰辭。甲乙人徒費，親鄰我自持。悠悠千載下，常作帥臣師。
和元帥書記蕭郎中觀習水師 徐鉉
元帥樓船出治兵，落星山外火旗明。千帆日助江陵勢，萬里風馳下瀨聲。殺氣曉嚴波上鷁，凱歌遙駭海邊鯨。仲宣一作從軍詠，迴顧儒衣自不平。
秋日盧龍村舍 徐鉉
置却人間事，閑從野老游。樹聲村店晚，草色古城秋。獨鳥飛天外，閑雲度隴頭。姓名君莫問，山木與虛舟。
和蕭郎中小雪日作 徐鉉
征西府裏日西斜，獨試新爐自煮茶。籬菊盡來低覆水，塞鴻飛去遠連霞。寂寥小雪閑中過，斑駁輕霜鬢上加。算得流年無奈處，莫將詩句祝蒼華。
中書相公谿亭閑宴依韻 徐鉉
雨霽秋光晚，亭虛野興迴。沙鷗掠岸去，谿水上堦來。客傲風欹幘，筵香菊在盃。東山長許醉，何事憶天台。
寄饒州王郎中效李白體 徐鉉
珍重王光嗣，交情尚在不。蕪城連宅住，楚塞並車游。別後官三改，年來歲六周。銀鉤無一字，何以緩離愁。
宣威苗將軍貶官後重經故宅 徐鉉
蔣山南望近西坊，亭館依然鎖院牆。天子未嘗過細柳，將軍尋已戍燉煌。敧傾怪石山無色，零落圓荷水不香。爲將爲儒皆寂寞，門前愁殺馬中郎。
寄江都路員外 徐鉉
吾兄失意在東都，聞說襟懷任所如。已縱乖慵爲傲吏，有何關鍵制豪胥。縣齋曉閉多移病，南畝秋荒憶遂初。知道故人相憶否，嵇康不得嬾修書。
送應之道人歸江西 徐鉉
曾騎竹馬傍洪厓，二十餘年變物華。客夢等閑過驛閣，歸帆遙羨指龍沙。名垂小篆矜垂露，詩作吳吟對綺霞。歲暮定知迴未得，信來憑爲寄梅花。
送元帥書記高郎中出爲婺源建威軍使 徐鉉
寒風蕭瑟楚江南，記室戎裝挂錦帆。倚馬未曾妨笑傲，斬牲先要厲威嚴。危言昔日嘗無隱，壯節今來信不凡。惟有杯盤思上國，酒醪甜淡菜蔬甘。
遊方山宿李道士房 徐鉉
從來未面李先生，借我西窗臥月明。二十三家同願識，素騾何日暫還城。
題畫石山 徐鉉
彼美巉巖石，誰施黼藻功。回巖明照地，絕壁爛臨空。錦段鮮須濯，羅屏展易窮。不因秋蘚綠，非假晚霞紅。羽客藏書洞，樵人取箭風。靈蹤理難問，仙路去何通。返駕歸塵裏，留情向此中。迴瞻畫圖畔，遙羨面山翁。
臨石步港 徐鉉
碕岸墮縈帶，微風起細漣。綠陰三月後，倒影亂峰前。吹浪游鱗小，黏苔碎石圓。會將腰下組，換取釣魚船。
病題二首 一 徐鉉
性靈慵嬾百無能，唯被朝參遣夙興。聖主優容恩未答，丹經疎闊病相陵。脾傷對客偏愁酒，眼暗看書每媿燈。進與時乖不知退，可憐身計謾騰騰。
病題二首 二 徐鉉
人間多事本難論，況是人間嬾慢人。不解養生何怪病，已能知命敢辭貧。向空咄咄煩書字，舉世滔滔莫問津。金馬門前君識否，東方曼倩是前身。
寄江州蕭給事 徐鉉
夕郎憂國不憂身，今向天涯作逐臣。魂夢暗馳龍闕曙，嘯吟閑繞虎谿春。朝車載酒過山寺，諫紙題詩寄野人。惆悵懦夫何足道，自離羣後已同塵。
和鍾郎中送朱先輩還京垂寄 徐鉉
分司洗馬無人問，辭客殷勤輟棹歌。蒼蘚滿庭行徑小，高梧臨檻雨聲多。春愁盡付千盃酒，鄉思遙聞一曲歌。且共勝遊消永日，西岡風物近如何。
送郝郎中爲浙西判官 徐鉉
大藩從事本優賢，幕府仍當北固前。花繞樓臺山倚郭，寺臨江海水連天。恐君到即忘歸日，憶我遊曾歷二年。若許他時作閑伴，殷勤爲買釣魚船。
翰林游舍人清明日入院中途見過余明日亦入西省上直因寄游君 徐鉉
榆柳開新焰，梨花發故枝。輜軿隘城市，圭組坐曹司。獨對芝泥檢，遙憐白馬兒。禁林還視草，氣味兩相知。
陪王庶子游後湖涵虛閣 徐鉉
懸圃清虛乍過秋，看山尋水上茲樓。輕鷗的的飛難沒，紅葉紛紛晚更稠。風卷微雲分遠岫，浪搖晴日照中洲。躋攀況有承華客，如在南皮奉勝遊。
柳枝辭十二首 一 徐鉉
把酒憑君唱柳枝，也從絲管遞相隨。逢春只合朝朝醉，記取秋風落葉時。
柳枝辭十二首 二 徐鉉
南園日暮起春風，吹散楊花雪滿空。不惜楊花飛也得，愁君老盡臉邊紅。
柳枝辭十二首 三 徐鉉
陌上朱門柳映花，簾鉤半捲綠陰斜。憑郎暫駐青驄馬，此是錢塘小小家。
柳枝辭十二首 四 徐鉉
夾岸朱欄柳映樓，綠波平幔帶花流。歌聲不出長條密，忽地風迴見綵舟。
柳枝辭十二首 五 徐鉉
老大逢春總恨春，綠楊陰裏最愁人。舊游一別無因見，嫩葉如眉處處新。
柳枝辭十二首 六 徐鉉
濛濛堤畔柳含煙，疑是陽和二月天。醉裏不知時節改，漫隨兒女打鞦韆。
柳枝辭十二首 七 徐鉉
水閣春來乍減寒，曉妝初罷倚欄干。長條亂拂春波動，不許佳人照影看。
柳枝辭十二首 八 徐鉉
柳岸煙昏醉裏歸，不知深處有芳菲。重來已見花飄盡，唯有黃鶯囀樹飛。
柳枝辭十二首 九 徐鉉
此去仙源不是遙，垂楊深處有朱橋。共君同過朱橋去，索映垂楊聽洞簫。
柳枝辭十二首 十 徐鉉
暫別揚州十度春，不知光景屬何人。一帆歸客千條柳，腸斷東風楊子津。
柳枝辭十二首 十一 徐鉉
仙樂春來按舞腰，清聲偏似傍嬌饒。應緣鶯舌多情賴，長向雙成說翠條。
柳枝辭十二首 十二 徐鉉
鳳笙臨檻不能吹，舞袖當筵亦自疑。唯有美人多意緒，解依芳態畫雙眉。
貶官泰州出城作 徐鉉
浮名浮利信悠悠，四海干戈痛主憂。三諫不從爲逐客，一身無累似虛舟。滿朝權貴皆曾忤，繞郭林泉已徧游。惟有戀恩終不改，半程猶自望城樓。
過江 徐鉉
別路知何極，離腸有所思。登艫望城遠，搖樐過江遲。斷岸煙中失，長天水際垂。此心非橘柚，不爲兩鄉移。
經東都太子橋 徐鉉
綸闈放逐知何道，桂苑風流且暫歸。莫問升遷橋上客，身謀疎拙舊心違。
贈維揚故人 徐鉉
東京少長認維桑，書劒誰教入帝鄉。一事無成空放逐，故人相見重淒涼。樓臺寂寞官河晚，人物稀疎驛路長。莫怪臨風惆悵久，十年春色憶維揚。
得浙西郝判官書未及報聞燕王移鎮京口因寄此詩問方判官田書記消息 徐鉉
秋風海上久離居，曾得劉公一紙書。淡水心情長若此，銀鉤蹤迹更無如。嘗憂座側飛鴞鳥，未暇江中覓鯉魚。今日京吳建朱邸，問君誰共曳長裾。
贈陶使君求梨 徐鉉
昨宵宴罷醉如泥，惟憶張公大谷梨。白玉花繁曾綴處，黃金色嫩乍成時。冷侵肺腑醒偏早，香惹衣襟歇倍遲。今旦中山方酒渴，唯應此物最相宜。
陳覺放還至泰州以詩見寄作此答之 徐鉉
朱雲曾爲漢家憂，不怕交親作世仇。壯氣未平空咄咄，狂言無騐信悠悠。今朝我作傷弓鳥，却羨君爲不繫舟。勞寄新詩平宿憾，此生心氣貫清秋。
王三十七自京垂訪作此送之 徐鉉
失鄉遷客在天涯，門掩苔垣向水斜。只就鱗鴻求遠信，敢言車馬訪貧家。煙生柳岸將垂縷，雪壓梅園半是花。惆悵明朝尊酒散，夢魂相送到京華。
陶使君挽歌二首 一 徐鉉
太守今何在，行春去不歸。筵空收管吹，郊逈儼驂騑。營外星纔落，園中露已稀。傷心梁上鷰，猶解向人飛。
陶使君挽歌二首 二 徐鉉
始憶花前宴，笙歌醉夕陽。那堪城外送，哀挽逐歸艎。鈴閣朝猶閉，風亭日已荒。唯餘遷客淚，霑灑後池傍。
雪中作 徐鉉
賦分多情客，經年去國心。疎鐘寒郭晚，密雪水亭深。影逈鴻投渚，聲愁雀噪林。他鄉一尊酒，獨坐不成斟。
送客至城西望圖山因寄浙西府中 徐鉉
牧叟鄒生笑語同，莫嗟江上聽秋風。君看逐客思鄉處，猶在圖山更向東。
送寫真成處士入京 徐鉉
傳神蹤迹本來高，澤畔形容媿彩毫。京邑功臣多佇望，凌煙閣上莫辭勞。
九日雨中 徐鉉
茱萸房重雨霏微，去國逢秋此恨稀。目極暫登臺上望，心遙長向夢中歸。荃蘪路遠愁霜早，兄弟鄉遙羨雁飛。唯有多情一枝菊，滿杯顏色自依依。
寄外甥苗武仲 徐鉉
放逐今來漲海邊，親情多在鳳臺前。且將聚散爲閑事，須信華枯是偶然。蟬噪疎林村倚郭，鳥飛殘照水連天。此中唯欠韓康伯，共對秋風詠數篇。
寄從兄憲兼示二弟 徐鉉
別路吳將楚，離憂弟與兄。斷雲驚晚吹，秋色滿孤城。信遠鴻初下，鄉遙月共明。一枝棲未穩，迴首望三京。
附書與鍾郎中因寄京妓越賓 徐鉉
暮春橋下手封書，寄向江南問越姑。不道諸郎少歡笑，經年相別憶儂無。
代鍾答 徐鉉
一幅輕綃寄海濱，越姑長感昔時恩。欲知別後情多少，點點憑君看淚痕。
亞元舍人不替深知猥貽佳作三篇清絕不敢輕酬因爲長歌聊以爲報未竟復得子喬校書示問故兼寄陳君庶資一笑耳 徐鉉
海陵城裏春正月，海畔朝陽照殘雪。城中有客獨登樓，遙望天邊白銀闕。白銀闕下何英英，雕鞍繡轂趨承明。閶門曉闢旌旗影，玉墀風細佩環聲。此處追飛皆俊彥，當年何事容疵賤。懷鉛晝坐紫微宮，焚香夜直明光殿。王言簡靜官司閑，朋好殷勤多往還。新亭風景如東洛，邙嶺林泉似北山。光陰暗度盃盂裏，職業未妨談笑間。有時邀賓復攜妓，造門不問都非是。酣歌呌笑驚四鄰，賦筆縱橫動千字。任他銀箭轉更籌，不怕金吾司夜吏。可憐諸貴賢且才，時情物望兩無猜。伊余獨稟狂狷性，褊量多言仍薄命。吞舟可漏豈無恩，負乘自貽非不幸。一朝削跡爲遷客，旦暮青雲千里隔。離鴻別雁各分飛，折柳攀花兩無色。盧龍渡口問迷津，瓜步山前送暮春。白沙江上曾行路，青林花落何紛紛。漢皇昔幸回中道，極目牛羊臥芳草。舊宅重游盡隟荒，故人相見多衰老。禪智寺，山光橋，風瑟瑟兮雨蕭蕭。行盃已醒殘夢斷，征途未極離魂消。海陵郡中陶太守，相逢本是隨行舊。乍申拜起已開眉，却問辛勤還執手。精廬水榭最清幽，一稅征車聊駐留。閉門思過謝來客，知恩省分寬離憂。郡齋勝境有後池，山亭菌閣互參差。有時虛左來相召，舉白飛觴任所爲。多才太守能撾鼓，醉送金船間歌舞。酒酣耳熱眼生花，暫似京華歡會處。歸來旅館還端居，清風朗月夜窗虛。駸駸流景歲云暮，天涯望斷故人書。春來憑檻方歎息，仰頭忽見南來翼。足繫紅箋墮我前，引頸長鳴如有言。開緘試讀相思字，乃是多情喬亞元。短韻三篇皆麗絕，小梅寄意情偏切。金蘭投分一何堅，銀鉤置袖終難滅。醉後狂言何足奇，感君知己不相遺。長卿曾作美人賦，玄成今有責躬詩。報章欲託還京信，筆拙紙窮情未盡。珍重芸香陳子喬，亦解貽書遠相問。寧須買藥療羈愁，只恨無書消鄙吝。游處當時靡不同，歡娛今日兩成空。天子尚應憐賈誼，時人未要嘲楊雄。曲終筆閣緘封已，翩翩驛騎行塵起。寄向中朝謝故人，爲說相思意如此。
送蒯司錄歸京 徐鉉
早年聞有蒯先生，二十餘年道不行。抵掌曾論天下事，折腰猶悟俗人情。老還上國歡娛少，貧聚歸資結束輕。遷客臨流倍惆悵，冷風黃葉滿山城。
還過東都留守周公筵上贈座客 徐鉉
賈生三載在長沙，故友相思道路賒。已分終年甘寂寞，豈知今日還京華。麟符上相恩偏厚，隋苑留歡日欲斜。明旦江頭倍惆悵，遠山芳草映殘霞。
表弟包潁見寄 徐鉉
常思帝里奉交親，別後光陰屈指頻。蘭佩却歸綸閣下，荆枝猶寄楚江濱。十程山水勞幽夢，滿院煙花醉別人。料得此生強健在，會須重賞昔年春。
寄蕭給事 徐鉉
危言危行古時人，歸向西山臥白雲。買宅尚尋徐處士，餐霞終訪許真君。容顏別後應如故，詩詠年來更不聞。今日城中春又至，落梅愁緒共紛紛。
賦石奉送鍾德林少尹員外 徐鉉
我愛他山石，中含絕代珍。煙披寒落落，沙淺靜磷磷。翠色辭文陛，清聲出泗濱。扁舟載歸去，知是汎槎人。
使浙西先寄獻燕王侍中 徐鉉
京江風靜喜乘流，極目遙瞻萬歲樓。喜氣蘢葱甘露晚，水煙波淡海門秋。五年不見鸞臺長，明日將陪兔苑遊。欲問平臺門下吏，相君還許吐茵不。
常州驛中喜雨 徐鉉
颯颯旱天雨，涼風一夕迴。遠尋南畝去，細入驛亭來。蓑唱牛初牧，漁歌棹正開。盈庭頓無事，歸思酌金罍。
贈浙西顧推官 徐鉉
盛府賓寮八十餘，閉門高臥興無如。梁王苑裏相逢早，潤浦城中得信疎。狼藉盃盤重會面，風流才調一如初。願君百歲猶強健，他日相尋隱士廬。
迴至瓜洲獻侍中 徐鉉
紫微垣裏舊賓從，來向吳門謁府公。奉使謬持嚴助節，登門初識魯王宮。笙歌隱隱違離後，煙水茫茫悵望中。日暮瓜洲江北岸，兩行情淚滴西風。
邵伯埭下寄高郵陳郎中 徐鉉
故人相別動經年，候館相逢倍慘然。顧我飲冰難輟櫂，感君扶病爲開筵。河灣水淺翹秋鷺，柳岸風微噪暮蟬。欲識酒醒魂斷處，謝公祠畔客亭前。
謫居舒州累得韓高二舍人書作此寄之 徐鉉
三峰煙靄碧臨谿，中有騷人理釣絲。會友少於分袂日，謫居多却在朝時。丹心歷歷吾終信，俗慮悠悠爾不知。珍重韓君與高子，殷勤書札寄相思。
和張先輩見寄二首 一 徐鉉
去國離羣擲歲華，病容憔悴媿丹砂。谿連舍下衣長潤，山帶城邊日易斜。幾處垂鉤依野岸，有時披褐到鄰家。故人書札頻相慰，誰道西京道路賒。
和張先輩見寄二首 二 徐鉉
清時淪放在山州，邛竹紗巾處處游。野日蒼茫悲鵩舍，水風陰濕弊貂裘。雞鳴候旦寧辭晦，松節凌霜幾換秋。兩首新詩千里道，感君情分獨知丘。
印秀才至舒州見尋別後寄詩依韻和 徐鉉
羈游白社身雖屈，高步辭場道不卑。投分共爲知我者，相尋多媿謫居時。離懷耿耿年來夢，厚意勤勤別後詩。今日谿邊正相憶，雪晴山秀柳絲垂。
題雷公井 徐鉉
揜靄愚公谷，蕭寥羽客家。俗人知處所，應爲有桃花。
送彭秀才 徐鉉
賈生去國已三年，短褐閑行皖水邊。盡日野雲生舍下，有時京信到門前。無人與和投湘賦，媿子來浮訪戴船。滿袖新詩好迴去，莫隨騷客醉林泉。
移饒州別周使君 徐鉉
正憐東道感賢侯，何幸南冠脫楚囚。睆伯臺前收別宴，喬公亭下艤行舟。四年去國身將老，百郡徵兵主尚憂。更向鄱陽湖上去，青衫憔悴淚交流。
避難東歸依韻和黃秀才見寄 徐鉉
慼慼逢人問所之，東流相送向京畿。自甘逐客紉蘭佩，不料平民著戰衣。樹帶荒村春冷落，江澄霽色霧霏微。時危道喪無才術，空手徘徊不忍歸。
酬郭先輩 徐鉉
太原郭夫子，行高文炳蔚。弱齡負世譽，一舉游月窟。仙籍第三人，時人故稱屈。昔余吏西省，傾蓋名籍籍。及我竄羣舒，向風心鬱鬱。歸來暮江上，雲霧一披拂。雷雨不下施，猶作池中物。念君介然氣，感時思奮發。示我數篇文，與古爭馳突。綵褥粲英華，理深刮肌骨。古詩尤精奧，史論皆宏拔。舉此措諸民，何憂民不活。吁嗟吾道薄，與世長迂闊。顧我徒有心，數奇身正絀。論兵屬少年，經國須儒術。夫子無自輕，蒼生正愁疾。
和集賢鍾郎中 徐鉉
石渠冊府神仙署，當用明朝第一人。腰下別懸新印綬，座中皆是故交親。龍池樹色供清景，浴殿香風接近鄰。從此翻飛應更遠，徧尋三十六天春。
題伏龜山北隅 徐鉉
茲山信岑寂，陰崖積蒼翠。水石何必多，宛有千巖意。孰知近人境，旦暮含佳氣。池影搖輕風，林光澹新霽。支頤藉芳草，自足忘世事。未得歸去來，聊爲宴居地。
送黃梅江明府 徐鉉
封疆多難正經綸，臺閣如何不用君。江上又勞爲小邑，篋中徒自有雄文。書生膽氣人誰信，遠俗歌謠主不聞。一首新詩無限意，再三吟味向秋雲。
和蕭郎中午日見寄 徐鉉
細雨輕風采藥時，褰簾隱几更何爲。豈知澤畔紉蘭客，來赴城中角黍期。多罪靜思如剉蘗，赦書纔聽似含飴。謝公制勝常閑暇，願接西州敵手棊。
送黃秀才姑孰辟命 徐鉉
世亂離情苦，家貧色養難。水雲孤櫂去，風雨暮春寒。幕府才方急，騷人淚未乾。何時王道泰，萬里看鵬摶。
和太常蕭少卿近郊馬上偶吟 徐鉉
田園經雨綠分畦，飛蓋閑行九里堤。拂袖清風塵不起，滿川芳草路如迷。林開始覺晴天逈，潮上初驚浦岸齊。怪得仙郎詩句好，斷霞殘照遠山西。
又和太常蕭少卿近郊馬上偶吟 徐鉉
抱甕何人灌藥畦，金銜爲爾駐平堤。村橋野店景無限，綠水晴天思欲迷。橫笛乍隨輕吹斷，歸帆疑與遠山齊。鳳城迴望真堪畫，萬戶千門蔣嶠西。
拋毬樂辭二首 一 徐鉉
歌舞送飛毬，今觥碧玉籌。管弦桃李月，簾幕鳳凰樓。一笑千場醉，浮生任白頭。
拋毬樂辭二首 二 徐鉉
灼灼傳花枝，紛紛度畫旗。不知紅燭下，照見彩毬飛。借勢因期尅，巫山暮雨歸。
離歌辭五首 一 徐鉉
莫折紅芳樹，但知盡意看。狂風幸無意，那忍折教殘。
離歌辭五首 二 徐鉉
朝日城南路，旌旗照綠蕪。使君何處去，桑下覓羅敷。
離歌辭五首 三 徐鉉
事與年俱往，情將分共深。莫驚容鬢改，只是舊時心。
離歌辭五首 四 徐鉉
暫別勞相送，佳期願莫違。朱顏不須老，留取待郎歸。
離歌辭五首 五 徐鉉
拂匣收珠佩，迴燈拭薄妝。莫嫌春夜短，匹似楚襄王。
夢游三首 一 徐鉉
魂夢悠揚不奈何，夜來還在故人家。香濛蠟燭時時暗，戶映屏風故故斜。檀的慢調銀字管，雲鬟低綴折枝花。天明又作人間別，洞口春深道路賒。
夢游三首 二 徐鉉
繡幌銀屏杳靄間，若非魂夢到應難。窗前人靜偏宜夜，戶內春濃不識寒。蘸甲遰觴纖似玉，含詞忍笑膩於檀。錦書若要知名字，滿縣花開不姓潘。
夢游三首 三 徐鉉
南國佳人字玉兒，芙蓉雙臉遠山眉。仙郎有約長相憶，阿母何猜不得知。夢裏行雲還倏忽，暗中攜手乍疑遲。因思別後閑窗下，織得迴文幾首詩。
和蕭少卿見慶新居 徐鉉
湘浦懷沙已不疑，京城賜第豈前期。鼓聲到晚知坊遠，山色來多與靜宜。簪屨尚應憐故物，稻粱空自媿華池。新詩問我偏饒思，還念鷦鷯得一枝。
又和蕭少卿見慶新居 徐鉉
驚蓬偶駐知多幸，斷雁重聯愜素期。當戶小山如舊識，上牆幽蘚最相宜。清風不去因栽竹，隙地無多也鑿池。更喜良鄰有嘉樹，綠陰分得近南枝。
送勳道人之建安 徐鉉
下國兵方起，君家義獨聞。若爲輕世利，歸去臥溪雲。挂席衝嵐翠，攜筇破蘚紋。離情似霜葉，江上正紛紛。
送許郎中歙州判官兼黟縣 徐鉉
嘗聞黟縣似桃源，況是優游冠玳筵。遺愛非遙應臥理，祖風猶在好尋仙。朝衣舊識熏香史，祿米初營種秫田。大抵宦游須自適，莫辭離別二三年。
送彭秀才南游 徐鉉
問君孤櫂去何之，玉笥春風楚水西。山上斷雲分翠靄，林間晴雲入澄溪。琴心酒趣神相會，道士仙童手共攜。他日時清更隨計，莫如劉阮洞中迷。
送從兄赴臨川幕 徐鉉
梁王籍寵就東藩，還召鄒枚坐兔園。今日好論天下事，昔年同受主人恩。石頭城下春潮滿，金柅亭邊綠樹繁。唯有音書慰離別，一盃相送別無言。
送龔員外赴江州幕 徐鉉
煩君更上築金臺，世難民勞藉俊才。自有聲名馳羽檄，不妨談笑奉尊罍。元規樓迥清風滿，匡俗山春畫障開。莫忘故人離別恨，海潮迴處寄書來。
送朱先輩尉廬陵 徐鉉
我重朱夫子，依然見古人。成名無媿色，得祿及慈親。莫歎官資屈，寧論活計貧。平生心氣在，終任靜邊塵。
送鍾德林郎中學士赴東府詩 得酒 徐鉉
酌此盃中物，茱萸滿把秋。今朝將送別，他日是忘憂。世亂方多事，年加易得愁。政成頻一醉，亦未減風流。
送陳先生之洪井寄蕭少卿 徐鉉
聞君仙袂指洪厓，我憶情人別路賒。知有歡娛游楚澤，更無書札到京華。雲開驛閣連江靜，春滿西山倚漢斜。此處相逢應見問，爲言搔首望龍沙。
和江西蕭少卿見寄二首 一 徐鉉
亡羊岐路媿司南，二紀窮通聚散三。老去何妨從笑傲，病來看欲嬾朝參。離腸似線常憂斷，世態如湯不可探。珍重加餐省思慮，時時斟酒壓山嵐。
和江西蕭少卿見寄二首 二 徐鉉
身遙上國三千里，名在朝中二十春。金印不須辭入幕，麻衣曾此歎迷津。卷舒由我真齊物，憂喜忘心即養神。世路風波自飜覆，虛舟無計得沉淪。
送薛少卿赴青陽 徐鉉
我愛陶靖節，吏隱從弦歌。我愛費徵君，高臥歸九華。清風激頹波，來者無以加。我志兩不遂，漂淪浩無涯。數奇時且亂，此圖今愈賒。賢哉薛夫子，高舉凌晨霞。安民即是道，投足皆爲家。功名與權位，悠悠何用誇。攜朋出遠郊，酌酒藉平沙。雲收遠天靜，江闊片帆斜。離懷與企羨，南望長咨嗟。
晚憇白鶴廟寄句容張少府 徐鉉
日入林初靜，山空暑更寒。泉鳴細巖竇，鶴淚眇雲端。拂榻安棊局，焚香戴道冠。望君殊不見，終夕憑欄干。
題紫陽觀 徐鉉
南朝名士富仙才，追步東卿遂不迴。丹井自深桐暗老，祠宮長在鶴頻來。巖邊桂樹攀仍倚，洞口桃花落復開。惆悵霓裳太平事，一函真跡鎖昭臺。
贈奚道士 徐鉉
先生曾有洞天期，猶傍天壇摘紫芝。處世自能心混沌，全真誰見德支離。玉霄塵閉人長在，全鼎功成俗未知。他日飆輪謁茅許，願同雞犬去相隨。
題碧巖亭贈孫尊師 徐鉉
絕境何人識，高亭萬象含。凭軒臨樹杪，送目極天南。積靄生泉洞，歸雲鎖石龕。丹霞披翠巘，白鳥帶晴嵐。仙去留虛室，龍歸漲碧潭。幽巖君獨愛，玄味我曾耽。世上愁何限，人間事久諳。終須脫羈鞅，來此會空談。
題白鶴廟 徐鉉
平生心事向玄關，一入仙鄉似舊山。白鶴淚空晴眇眇，丹沙流澗暮潺潺。嘗嗟多病嫌中藥，擬問真經乞小還。滿洞煙霞互陵亂，何峰臺榭是蕭閑。
步虛詞五首 一 徐鉉
氣爲還元正，心由抱一靈。凝神歸罔象，飛步入青冥。整服乘三素，旋綱躡九星。瓊章開後學，稽首奉真經。
步虛詞五首 二 徐鉉
天帝黃金闕，真人紫錦書。霓裳紛蔽景，羽服迥凌虛。白鶴能爲使，班麟解駕車。靈符終願借，轉共世情疎。
步虛詞五首 三 徐鉉
聖主過幽谷，虛皇在蘂宮。五千宗物母，七字祕神童。世上金壺遠，人間玉籥空。唯餘養身法，修此與天通。
步虛詞五首 四 徐鉉
何處求玄解，人間有洞天。勤行皆是道，謫下尚爲仙。蔽景乘朱鳳，排虛駕紫煙。不嫌園吏傲，願在玉宸前。
步虛詞五首 五 徐鉉
三素霏霏遠，盟威凜凜寒。火鈴空滅沒，星斗曉闌干。佩響流虛殿，爐煙在醮壇。蕭寥不可極，驂駕上雲端。
留題仙觀 徐鉉
瑤壇醮罷晚雲開，羽客分飛俗士迴。爲報移文不須勒，未曾游處待重來。
和陳洗馬山莊新泉 徐鉉
已開山館待抽簪，更要巖泉欲洗心。常被松聲迷細韻，忽流花片落高岑。便疏淺瀨穿莎徑，始有清光映竹林。何日煎茶醞香酒，沙邊同聽暝猨吟。
又和八日 徐鉉
微雲疎雨淡新秋，曉夢依稀十二樓。故作別離應有以，擬延更漏共無由。那教人世長多恨，未必天仙不解愁。博望苑中殘酒醒，香風佳氣獨遲留。
和印先輩及第後獻座主朱舍人郊居之作 徐鉉
成名郊外掩柴扉，樹影蟬聲共息機。積雨暗封青蘚徑，好風輕透白{糹朿}衣。嘉魚始賦人爭誦，荆玉頻收國自肥。獨坐公廳正煩暑，喜吟新詠見玄微。
和致仕張尚書新創道院 徐鉉
梓澤成新致，金丹有舊情。挂冠朝睡足，隱几暮江清。藥圃分輕綠，松窗起細聲。養高寧厭病，默坐對諸生。
和尉遲贊善秋暮僻居 徐鉉
登高節物最堪憐，小嶺疎林對檻前。輕吹斷時雲縹緲，夕陽明處水澄鮮。江城秋早催寒事，望苑朝稀足晏眠。庭有菊花尊有酒，若方陶令媿前賢。
和陳贊善致仕還京口 徐鉉
海門山下一漁舟，中有高人未白頭。已駕安車歸故里，尚通閨籍在龍樓。泉聲漱玉窗前落，江色和煙檻外流。今日君臣厚終始，不須辛苦畫雙牛。
京使迴自臨川得從兄書寄詩依韻和 徐鉉
珍重還京使，殷勤話故人。別離長挂夢，寵祿不關身。趣向今成道，聲華舊絕塵。莫嗟客鬢老，詩句逐時新。
陪鄭王相公賦筵前垂冰應教依韻 徐鉉
窗外虛明雪乍晴，簷前垂霤盡成冰。長廊瓦疊行行密，晚院風高寸寸增。玉指乍拈簪尚媿，金階時墜磬難勝。晨餐堪醒曹參酒，自恨空腸病不能。
送禮部潘尚書致仕還建安 徐鉉
名遂功成累復輕，鱸魚因起舊鄉情。履聲初下金華省，帆影看離石首城。化劒津頭尋故老，同亭會上問仙卿。冥鴻高舉真難事，相送何須淚滿纓。
和尉遲贊善病中見寄 徐鉉
仙郎移病暑天過，却似冥鴻避罻羅。晝夢乍驚風動竹，夜吟時覺露霑莎。情親稍喜貧居近，性嬾猶嫌上直多。望苑恩深期勿藥，青雲岐路未蹉跎。
池州陳使君見示游齊山詩因寄 徐鉉
往歲曾游弄水亭，齊峰濃翠暮軒橫。哀猨出檻心雖喜，傷鳥聞弦勢易驚。病後簪纓殊寡興，老來泉石倍關情。今朝池口風波靜，遙賀山前有頌聲。
再領制誥和王明府見賀 徐鉉
蹇步還依列宿邊，拱辰重認舊雲天。自嗟多難飄零困，不似當年膽氣全。雞樹晚花疎向日，龍池輕浪細含煙。從來不解爲身計，一葉悠悠任大川。
送高舍人使嶺南 徐鉉
西掖官曹近，南溟道路遙。使星將渡漢，仙櫂乍乘潮。柳映靈和折，梅依大庾飄。江帆風淅淅，山館雨蕭蕭。陸賈真迂闊，終童久寂寥。送君何限意，把酒一長謠。
和王明府見寄 徐鉉
時情世難消吾道，薄宦流年危此身。莫歎京華同寂寞，曾經兵革共漂淪。對山開戶唯求靜，貰酒留賓不道貧。善政空多尚淹屈，不知誰是解憂民。
和方泰州見寄 徐鉉
逐客悽悽重入京，舊愁新恨兩難勝。雲收楚塞千山雪，風結秦淮一尺冰。置醴筵空情豈盡，投湘文就思如凝。更殘月落知孤坐，遙望船窗一點星。
文獻太子挽歌詞五首 一 徐鉉
國有承祧重，人知秉哲尊。清風來望苑，遺烈在東藩。此日升緱嶺，何因到寢門。天高不可問，煙靄共昏昏。
文獻太子挽歌詞五首 二 徐鉉
夏啓吾君子，周儲上帝賓。音容一飄忽，功業自紛綸。露泣承華月，風驚麗正塵。空餘商嶺客，行淚下宜春。
文獻太子挽歌詞五首 三 徐鉉
出處成交讓，經綸有大功。淚碑瓜步北，棠樹蒜山東。百揆方時敘，重離遂不融。故臣偏感咽，曾是歎三窮。
文獻太子挽歌詞五首 四 徐鉉
甲觀光陰促，園陵天地長。簫笳咽無韻，賓御哭相將。盛烈傳彝鼎，遺文被樂章。君臣知己分，零淚亂無行。
文獻太子挽歌詞五首 五 徐鉉
綵仗清晨出，非同齒胄時。愁煙鎖平甸，朔吹繞寒枝。楚客來何補，緱山去莫追。迴瞻飛蓋處，掩袂不勝悲。
奉使九華山中途遇青陽薛郎中 徐鉉
故人相別動相思，此地相逢豈素期。九子峰前閑未得，五谿橋上坐多時。甘泉從幸余知忝，宣室徵還子未遲。且飲一盃消別恨，野花風起漸離披。
奉命南使經彭澤 徐鉉
遠使程途未一分，離心常要醉醺醺。那堪彭澤門前立，黃菊蕭疎不見君。
南都遇前嘉魚劉令言游閩嶺作此與之 徐鉉
我持使節經韶石，君作閑游過武夷。兩地山光成獨賞，隔年鄉思暗相知。洪厓壇上長岑寂，孺子亭前自別離。珍重分岐一盃酒，強加餐飯數吟詩。
玉笥山留題 徐鉉
仙鄉會應遠，王事知何極。征傳莫辭勞，玉峰聊一息。形骸已銷散，心想都凝寂。真氣自清虛，非關好松石。九仙皆積學，洞壑多遺跡。游子歸去來，胡爲但征役。
文彧少卿文山郎中交好深至二紀已餘暌別數年二子長逝奉使嶺表途次南康弔孫氏之孤於其家覩文彧手書於僧室慷慨悲歎留題此詩 徐鉉
孫家虛坐弔諸孤，張叟僧房見手書。二紀歡游今若此，滿衣零淚欲何如。腰間金印從如斗，鏡裏霜華已滿梳。珍重遠公應笑我，塵心唯此未能除。
迴至南康題紫極宮裏道士房 徐鉉
王事信靡盬，飲冰安足辭。胡爲擁征傳，乃至天南陲。天南非我鄉，留滯忽踰時。還經羽人家，豁若雲霧披。何以寬吾懷，老莊有微詞。達士無不可，至人豈偏爲。客愁勿復道，爲君吟此詩。
和歙州陳使君見寄 徐鉉
新安風景好，時令肅轅門。身貴心彌下，功多口不言。韜鈐家法在，儒雅素風存。簪履陪游盛，鄉閭俗化敦。臨窗山色秀，繞郭水聲喧。織絡文章麗，矜嚴道義尊。樓臺秋月靜，京庾晚雲屯。曉吹傳衙鼓，晴陽展信旛。一篇貽友好，千里倍心論。未見歸驂動，空能役夢魂。
和賈員外戩見贈玉蘂花栽 徐鉉
瓊瑤一簇帶花來，便斸蒼苔手自栽。喜見唐昌舊顏色，爲君判病酌金罍。
光穆皇后挽歌三首 一 徐鉉
仙馭期難改，坤儀道自光。閟宮新表德，沙麓舊膺祥。素帟堯門掩，凝笳畢陌長。東風慘陵樹，無復見親桑。
光穆皇后挽歌三首 二 徐鉉
永樂留虛位，長陵啓夕扉。返虞嚴吉杖，復土掩空衣。功業投三母，光靈極四妃。唯應彤史在，不與露花晞。
光穆皇后挽歌三首 三 徐鉉
隱隱閶門路，煙雲曉更愁。空瞻金輅出，非是濯龍游。德感人倫正，風行內職修。還隨偶物化，同此思軒丘。
嚴相公宅牡丹 徐鉉
但是豪家重牡丹，爭如丞相閣前看。鳳樓日暖開偏早，雞樹陰濃謝更難。數朵已應迷國豔，一枝何幸上塵冠。不知更許憑欄否，爛熳春光未肯殘。
侍宴賦得歸鴈 徐鉉
夜靜羣動息，翩翩一鴈歸。清音天際遠，寒影月中微。何處雲同宿，長空雪共飛。陽和常借便，免與素心違。
又賦早春書事 徐鉉
苑裏芳華早，皇家勝事多。弓聲達春氣，弈思養天和。煖酒紅爐火，浮舟綠水波。雪晴農事起，擊壤聽賡歌。
依韻和令公大王薔薇詩 徐鉉
綠樹成陰後，羣芳稍歇時。誰將新濯錦，挂向最長枝。卷箔香先入，憑欄影任移。賞頻嫌酒渴，吟苦怕霜髭。架迥籠雲幄，庭虛展繡帷。有情縈舞袖，無力罥遊絲。嫩蘂鶯偷采，柔條柳伴垂。荀池波自照，梁苑客嘗窺。玉李尋皆謝，金桃亦暗衰。花中應獨貴，庭下故開遲。委豔妝苔砌，分華借槿籬。低昂勻灼爍，濃淡疊參差。幸植王宮裏，仍逢宰府知。芳心向誰許，醉態不能支。芍藥天教避，玫瑰衆共嗤。光明烘晝景，潤膩裛輕𩅰。麗似期神女，珍如重衛姬。君王偏屬詠，七子盡搜奇。
和門下殷侍郎新茶二十韻 徐鉉
暖吹入春園，新芽競粲然。才教鷹觜拆，未放雪花妍。荷杖青林下，攜筐旭景前。孕靈資雨露，鍾秀自山川。碾後香彌遠，烹來色更香。名隨土地貴，味逐水泉遷。力藉流黃暖，形模紫筍圓。正當鑽柳火，遙想湧金泉。任道時新物，須依古法煎。輕甌浮綠乳，孤竈散餘煙。甘薺非予匹，宮槐讓我先。竹孤空冉冉，荷弱謾田田。解渴消殘酒，清神感夜眠。十漿何足饋，百榼盡堪捐。采擷唯憂晚，營求不計錢。任公因焙顯，陸氏有經傳。愛甚真成癖，嘗多合得仙。亭臺虛靜處，風月豔陽天。自可臨泉石，何妨雜管弦。東山似蒙頂，願得從諸賢。
春雪應制 徐鉉
繁陰連曙景，瑞雪灑芳辰。勢密猶疑臘，風和始覺春。縈林開玉蘂，飄座裛香塵。欲識宸心悅，雲謠慰兆人。
進雪詩 徐鉉
欲使新正識有年，故飄輕絮伴春還。近看瓊樹籠銀闕，遠想瑤池帶玉關。潤逐麳麰鋪綠野，暖隨杯酒上朱顏。朝來花萼樓中宴，數曲賡歌雅頌間。
自題山亭三首 一 徐鉉
簪組非無累，園林未是歸。世喧長不到，何必故山薇。
自題山亭三首 二 徐鉉
小舫行乘月，高齋臥看山。退公聊自足，爭敢望長閑。
自題山亭三首 三 徐鉉
跂石仍臨水，披襟復挂冠。機心忘未得，棊局與魚竿。
和陳表用員外求酒 徐鉉
暑天頻雨亦頻晴，簾外閑雲重復輕。珍重一壺酬絕唱，向風遙想醉吟聲。
奉和右省僕射西亭高臥作 徐鉉
院靜蒼苔積，庭幽怪石欹。蟬聲當檻急，虹影向簷垂。晝漏猶憐永，叢蘭未覺衰。疎篁巢翡翠，折葦覆鸕鷀。對酒襟懷曠，圍棊旨趣遲。景皆隨所尚，物各遂其宜。道與時相會，才非世所羇。賦詩貽座客，秋事爾何悲。
右省僕射後湖亭閑宴鉉以宿直先歸賦詩留獻 徐鉉
湖上一陽生，虛亭啓高宴。楓林煙際出，白鳥波心見。主人忘貴達，座客容疵賤。獨慙殘照催，歸宿明光殿。
送孟賓于員外還新淦 徐鉉
暫來城闕不從容，却佩銀魚隱玉峰。雙澗水邊欹醉石，九仙臺下聽風松。題詩翠壁稱逋客，采藥春畦狎老農。野鶴乘軒雲出岫，不知何日再相逢。
孟君別後相續寄書作此酬之 徐鉉
多病怯煩暑，短才憂近職。跂足北窗風，遙懷浩無極。故人易成別，詩句空相憶。尺素寄天涯，淦江秋水色。
納后夕侍宴 徐鉉
天上軒星正，雲間湛露垂。禮容過渭水，宴喜勝瑤池。彩霧籠花燭，升龍肅羽儀。君臣歡樂日，文物盛明時。簾捲銀河轉，香凝玉漏遲。華封傾祝意，觴酒與聲詩。
又三絕 一 徐鉉
時平物茂歲功成，重翟排雲到玉京。四海未知春色至，今宵先入九重城。
又三絕 二 徐鉉
銀燭金爐禁漏移，月輪初照萬年枝。造舟已似文王事，卜世應同八百期。
又三絕 三 徐鉉
漢主承乾帝道光，天家花燭宴昭陽。六衣盛禮如金屋，彩筆分題似柏梁。
北苑侍宴雜詠詩 松 徐鉉
細韻風中遠，寒青雪後濃。繁陰堪避雨，効用待東封。
北苑侍宴雜詠詩 水 徐鉉
碧草垂低岸，東風起細波。橫汾從遊宴，何謝到天河。
柳枝詞十首 一 徐鉉
金馬辭臣賦小詩，梨園弟子唱新詞。君恩還似東風意，先入靈和蜀柳枝。
柳枝詞十首 二 徐鉉
百草千花共待春，綠楊顏色最驚人。天邊雨露年年在，上苑芳華歲歲新。
柳枝詞十首 三 徐鉉
長愛龍池二月時，𣯶𣯶金線弄春姿。假饒葉落枝空後，更有梨園笛裏吹。
柳枝詞十首 四 徐鉉
綠水成文柳帶搖，東風初到不鳴條。龍舟欲過偏留戀，萬縷輕絲拂御橋。
柳枝詞十首 五 徐鉉
百尺長條婉麴塵，詩題不盡畫難真。憑君折向人間種，還似君恩處處春。
柳枝詞十首 六 徐鉉
風暖雲開晚照明，翠條深映鳳皇城。人間欲識靈和態，聽取新詞玉管聲。
柳枝詞十首 七 徐鉉
醉折垂楊唱柳枝，金城三月走金羈。年年爲愛新條好，不覺蒼華也似絲。
柳枝詞十首 八 徐鉉
新春花柳競芳姿，偏愛垂楊拂地枝。天子徧教詞客賦，宮中要唱洞簫詞。
柳枝詞十首 九 徐鉉
凝碧池頭蘸翠漣，鳳皇樓畔簇晴煙。新詞欲詠知難詠，說與雙成入管弦。
柳枝詞十首 十 徐鉉
侍從甘泉與未央，移舟偏要近垂楊。櫻桃未綻梅花老，折得柔條百尺長。
奉和宮傅相公懷舊見寄四十韻 徐鉉
謝傅功成德望全，鸞臺初下正蕭然。摶風乍息三千里，感舊重懷四十年。西掖新官同賈馬，南朝興運似開天。文辭職業分工拙，流輩班資讓後先。每愧陋容勞刻畫，長慙頑石費彫鐫。晨趨綸掖吟春永，夕會精廬待月圓。立馬有時同草昭，聯鑣幾處共成篇。閑歌柳葉翻新曲，醉詠桃花促綺筵。少壯況逢時世好，經過寧慮歲華遷。雲龍得路須騰躍，社櫟非材合棄捐。再謁湘江猶是幸，兩還宣室竟何緣。已知瑕玷勞磨瑩，又有官司重接連。聽漏分宵趨建禮，從遊同召赴甘泉。雲開閶闔分臺殿，風過華林度管弦。行止不離宮仗影，衣裾嘗惹御爐煙。師資稷契論中禮，依止山公典小銓。多謝天波垂赤管，敢教晨景過華塼。翾飛附驥方經遠，巨楫垂風遂濟川。玉燭調時鈞軸正，台階平處德星懸。巖廊禮絕威容肅，布素情深友好偏。長擬營巢安大廈，忽驚操鉞領中權。吳門日麗龍銜節，京口沙晴鷁畫船。蓋代名高方赫赫，戀恩心切更乾乾。袁安辭氣忠仍懇，吳漢精誠直且專。却許丘明師紀傳，更容疎廣奉周旋。朱門自得施行馬，厚祿何妨食萬錢。密疏尚應勞獻替，清談唯見論空玄。東山妓樂供閑步，北牖風涼足晏眠。玄武湖邊林隱見，五城橋下櫂洄沿。曾移苑樹開紅藥，新鑿家池種白蓮。不遣前騶妨野逸，別尋逋客互招延。棊枰寂靜陳虛閣，詩筆沉吟劈彩牋。往事偶來春夢裏，閑愁因動落花前。青雲舊侶嗟誰在，白首親情倍見憐。盡日凝思殊悵望，一章追敘信精研。韶顏莫與年爭競，世慮須憑道節宣。幸喜書生爲將相，定由陰德致神仙。羊公剩有登臨興，尚子都無嫁娶牽。退象天山鎮浮競，起爲霖雨潤原田。從容自保君臣契，何必扁舟始是賢。
右省僕射相公垂覽和詩復貽長句輙次來韻 徐鉉
西院春歸道思深，披衣閑聽暝猨吟。鋪陳政事留黃閣，偃息神機在素琴。玉柄暫時疎末座，瑤華頻復惠清音。開晴便作東山約，共賞煙霞放曠心。
九日落星山登高 徐鉉
秋暮天高稻穟成，落星山上會諸賓。黃花汎酒依流俗，白髮滿頭思古人。巖影晚看雲出岫，湖光遙見客垂綸。風煙不改年長度，終待林泉老此身。
十日和張少監 徐鉉
重陽高會古平臺，吟徧秋光始下來。黃菊後期香未減，新詩捧得眼還開。每因佳節知身老，却憶前歡似夢迴。且喜清時屢行樂，是非名利盡悠哉。
御筵送鄧王 徐鉉
禁裏秋光似水清，林煙池影共離情。暫移黃閣只三載，却望紫垣都數程。滿座清風天子送，隨車甘雨郡人迎。綺霞閣上詩題在，從此還應有頌聲。
和張少監晚菊 徐鉉
憶共庭蘭倚砌裁，柔條輕吹獨依隈。自知佳節終堪賞，爲惜流光未忍開。采擷也須盈掌握，馨香還解滿尊罍。今朝旬假猶無事，更好登臨汎一盃。
送馮侍郎 徐鉉
聞君竹馬戲毘陵，誰道觀風自六卿。今日聲明光舊物，共看旌斾擁書生。斬蛟橋下谿煙碧，射虎亭邊草路清。應念筵中倍離恨，老來偏重十年兄。
又絕句寄題毘陵驛 徐鉉
曾持使節駐毘陵，長與州人有舊情。爲向驛橋風月道，舍人髭鬢白千莖。
陳侍郎宅觀花燭 徐鉉
今夜銀河萬里秋，人言織女嫁牽牛。佩聲寥亮和金奏，燭影熒煌映玉鉤。座客亦從天子賜，更籌須爲主人留。世間盛事君知否，朝下鸞臺夕鳳樓。
奉和子龍大監與舍弟贈答之什 徐鉉
石渠東觀兩優賢，明主知臣豈偶然。鴛鷺分行皆接武，金蘭同好共忘年。懷恩未遂林泉約，竊位空慙組綬懸。多少深情知不盡，好音相慰強成篇。
史館庭梅見其毫末歷載三十今已半枯嘗僚諸公唯相公與鉉在耳覩物興感率成短篇謹書獻上伏惟垂覽 徐鉉
東觀婆娑樹，曾憐甲坼時。繁英共攀折，芳歲幾推移。往事皆陳迹，清香亦暗衰。相看宜自喜，雙鬢合垂絲。
太傅相公以庭梅二篇許舍弟同賦再迂藻思曲有虛稱謹依韻奉和庶申感謝 徐鉉
舊眷終無替，流光自足悲。攀條感花萼，和曲許塤篪。前會成春夢，和人更己知。緣情聊借喻，爭取道言詩。
和鍾大監汎舟同游見示 徐鉉
潮溝橫趣北山阿，一月三游未是多。老去交親難暫捨，閑中滋味更無過。谿橋樹映行人渡，村徑風飄牧豎歌。孤櫂亂流偏有興，滿川晴日弄微波。
又和游光睦院 徐鉉
寺門山水際，清淺照孱顏。客櫂晚維岸，僧房猶掩關。日華穿竹靜，雲影過堦閑。箕踞一長嘯，忘懷物我間。
和張少監舟中望蔣山 徐鉉
谿路向還背，前山高復重。紛披紅葉樹，間斷白雲峰。盡日慵移櫂，何年醉倚松。自知閑未得，不敢笑周顒。
茱萸詩 徐鉉
萬物慶西成，茱萸獨擅名。芳排紅結小，香透夾衣輕。宿露霑猶重，朝陽照更明。長和菊花酒，高宴奉西清。
奉和御製茱萸 徐鉉
臺畔西風御果新，芳香精彩麗蕭辰。柔條細葉妝治好，紫蔕紅芳點綴勻。幾朵得陪天上宴，千株長作洞中春。今朝聖藻偏流詠，黃菊無由更敢鄰。
蒙恩賜酒旨令醉進詩以謝 徐鉉
明光殿裏夜迢迢，多病逢秋自寂寥。蠟炬乍傳丹鳳詔，御題初認白雲謠。今宵幸識衢尊味，明日知停入閤朝。爲感君恩判一醉，不煩辛苦解金貂。
秋日汎舟賦蘋花 徐鉉
素豔擁行舟，清香覆碧流。遠煙分的的，輕浪汎悠悠。雨歇平湖滿，風涼運瀆秋。今朝流詠處，即是白蘋洲。
題梁王舊園 徐鉉
梁王舊館枕潮溝，共引垂藤繫小舟。樹倚荒臺風淅淅，草埋欹石[雨]修修。門前不見鄒枚醉，池上時聞鴈鶩愁。節士逢秋多感激，不須頻向此中游。
奉酬度支陳員外 徐鉉
古來賢達士，馳鶩唯羣書。非禮誓弗習，違道無與居。儒家若迂闊，遂將世情疎。吾友嗣世德，古風藹有餘。幸遇漢文皇，握蘭佩金魚。俯視長沙賦，悽悽將焉如。
北使還襄邑道中作 徐鉉
九月三十日，獨行梁宋道。河流激似飛，林葉翻如掃。程遙苦晝短，野逈知寒早。還家亦不閑，要且還家了。
禁中新月 徐鉉
今夕拜新月，沈沈禁署中。玉繩疎間彩，金掌靜無風。節換知身老，時平見歲功。吟看北墀暝，蘭燼墜微紅。
觀吉王從謙花燭 徐鉉
王門嘉禮萬人觀，況是新承置醴歡。花燭喧闐丞相府，星辰搖動遠遊冠。歌聲暫闋聞宮漏，雲影初開見露盤。帝里佳期頻賦頌，長留故事在金鑾。
棊賭賦詩輸劉起居 徐鉉
刻燭知無取，爭先素未精。本圖忘物我，何必計輸贏。賭墅終規利，焚囊亦近名。不如相視笑，高詠兩三聲。
春盡日游後湖贈劉起居 徐鉉
今朝湖上送春歸，萬頃澄波照白髭。
送察院李侍御使廬陵因寄孟員外 徐鉉
繡衣乘驛急如星，山水何妨寄野情。肯向九仙臺下歇，閑聽孟叟醉吟聲。
送德邁道人之豫章 徐鉉
禪靈橋畔落殘花，橋上離情對日斜。顧我乘軒慙組綬，羨師飛錫指煙霞。樓中西嶺真君宅，門外南州處士家。莫道空談便無事，碧雲詩思更無涯。
送陳祕監歸泉州 徐鉉
風滿潮溝木葉飛，水邊行客駐驂騑。三朝恩澤馮唐老，萬里鄉關賀監歸。世路窮通前事遠，半生談笑此心違。離歌不識高堂慶，特地令人淚滿衣。
又題白鷺洲江鷗送陳君 徐鉉
白鷺洲邊江路斜，輕鷗按翼滿平沙。吾徒來送遠行客，停舟爲爾長歎息。酒旗魚艇兩無猜，月影蘆花鎮相得。離筵一曲怨復清，滿座銷魂鳥不驚。人生不及水禽樂，安用虛名上麟閣。同心攜手今如此，金鼎丹砂何寂寞。天涯後會眇難期，從此又應添白髭。願君不忘分飛處，長保翩翩潔白姿。
哭刑部侍郎喬公詩 徐鉉
舉世重文雅，夫君更質真。曾嗟混雞鶴，終日異淄磷。詞賦離騷客，封章諫諍臣。襟懷道家侶，標格古時人。逸老誠云福，遺形未免貧。求文空得草，埋玉遂爲塵。靜想忘年契，冥思按武晨。連宵洽杯酒，分日掌絲綸。蠹簡書陳事，遺孤託世親。前賢同此歎，非我獨霑巾。
送程德琳郎中學士 徐鍇
瓜步妖氛滅，崑岡草樹青。終朝空望極，今日送君行。報政秋雲靜，微吟曉月生。樓中長可見，特用滅離情。
太傅相公以東觀庭梅西垣舊植昔陪盛賞今獨家兄唱和之餘俾令攀和輙依本韻伏愧斐然 徐鍇
靜對含章樹，閑思共有時。香隨荀令在，根異武昌移。物性雖搖落，人心豈變衰。唱酬勝笛曲，來往韻朱[絲]。
太傅相公與家兄梅花詶唱許綴末篇再賜新詩俯光拙句謹奉清韻用感鈞私伏惟采覽 徐鍇
重歎梅花落，非關塞笛悲。論文叨接萼，末曲愧吹篪。枝逐清風動，香因白雪知。陶鈞敷左悌，更賦邵公詩。
同家兄哭喬侍郎 徐鍇
諸公長者鄭當時，事事無心性坦夷。但是登臨皆有作，未嘗相見不伸眉。生前適意無過酒，身後遺言只要詩。三日笑談成理命，一篇投弔尚應知。
秋詞 徐鍇
井梧紛墮砌，寒雁遠橫空。雨久[莓]苔紫，霜濃薜荔紅。
和徐鼎臣見寄 包頴
平生中表最情親，浮世那堪聚散頻。謝朓去吟歸省閣，劉楨猶自臥漳濱。舊游半似前生事，要路多逢後進人。且喜新吟報強健，明年相望杏園春。
貽耀州將 鍾謨
翩翩歸盡塞垣鴻，隱隱驚開蟄戶蟲。渭北離愁春色裏，江南家事戰塵中。還同逐客紉蘭佩，誰聽縲囚奏土風。多謝賢侯振吾道，免令搔首泣途窮。
獻周世宗 鍾謨
三年耀武羣雄服，一日回鑾萬國春。南北通歡永無事，謝恩歸去老陪臣。
代京妓越賓荅徐鉉 鍾謨
一幅輕綃寄海濱，越姑長感昔時恩。欲知別後情多少，點點憑君看淚痕。
寄麻姑仙壇道士 查文徽
別後相思鶴信稀，郡樓南望遠峰迷。人歸仙洞雲連地，花落春林水滿溪。白髮只應悲鏡鑷，丹砂猶待寄刀圭。方平車駕今何在，常苦塵中日易西。
贈韓定辭 馬彧
燧林芳草綿綿思，盡日相攜陟麗譙。別後巏嵍山上望，羨君時復見王喬。
題楊克儉池館 何昌齡
經旬因雨不重來，門有蛛絲徑有苔。再向白蓮亭上望，不知花木爲誰開。
獻江淮郡守盧公 李羽
塞詔東來淝水濱，時情惟望秉陶鈞。將軍一陣爲功業，忍見沙塲百戰人。
嘲廬山道士 陳沆
啖肉先生欲上昇，黃雲踏破紫雲崩。龍腰鶴背無多力，傳與麻姑借大鵬。
句 陳沆
罷却兒女戲，放他花木生。掃地雲黏箒，耕山鳥怕牛。點入旱雲千國仰，力浮塵世一毫輕。
贈織錦人 李詢
札札機聲曉復晡，眼穿力盡竟何如。美人一曲成千賜，心裏猶嫌花樣疎。
題金山 韓垂
靈山一峰秀，岌然殊衆山。盤根大江底，插影浮雲間。雷霆常間作，風雨時往還。象外懸清影，千載長躋攀。
和徐舍人九月十一日見寄 陳彥
衡門寂寂逢迎少，不見仙郎向五旬。莫問龍山前日事，菊花開却爲閑人。
遊溧陽下山寺 許堅
地枕吳溪與越峰，前朝恩錫靈泉額。竹林晴見雁塔高，石室曾棲幾禪伯。荒碑字沒秋苔深，古池香泛荷花白。客有經年說別林，落日啼猨情脈脈。
上舍人徐鉉 許堅
幾宵煙月鎖樓臺，欲寄侯門薦下才。滿面塵埃人不識，謾隨流水出山來。
題茅山觀 許堅
常恨清風千載鬱，洞天令得恣遊遨。松楸古色玉壇靜，鸞鶴不來青漢高。茅氏井寒丹已化，玄宗碑斷夢仍勞。分明有箇長生路，休向紅塵嘆二毛。
建州節帥更代筵上獻詩 王感化
旌旗赴天臺，溪山曉色開。萬家悲更喜，迎佛送如來。
句 王感化
草中誤認將軍虎，山上曾爲道士羊。
元宗釣魚無獲進詩 李家明
玉甃垂鉤興正濃，碧池春暖水溶溶。凡鱗不敢吞香[餌]，知是君王合釣龍。
詠臥牛 李家明
曾遭甯戚鞭敲角，又被田單火燎身。閑向斜陽嚼枯草，近來問喘爲無人。
題紙鳶止宋齊丘哭子 李家明
安排唐祚革強吳，盡是先生作計謨。一個孩兒{扌棄}不得，讓皇百口合何如。
詠皖公山 李家明
龍舟輕颭錦帆風，正值宸游望遠空。迴首皖公山色翠，影斜不到壽杯中。
奉和聖制送鄧王牧宣城 湯悅
千里陵陽同[陝]服，鑿門胙土寄親賢。曙煙已別黃金殿，晚照重登白玉筵。江上浮光宜雨後，郡中遠岫列窗前。天心待報期年政，留與工師播管弦。
鼎臣學士侍郎以東館庭梅昔翰苑之毫末今復半枯向時同僚零落都盡素𩬇垂領茲唯二人感舊傷懷發於吟詠惠然好我不能無言輙次來韻攀和 湯悅
憶見萌芽日，還憐合抱時。舊歡如夢想，物態暗還移。素豔今無幾，朱顏亦自衰。樹將人共老，何暇更悲絲。
再次前韻代梅荅 湯悅
託植經多稔，頃筐向盛時。枝條雖已故，情分不曾移。莫向堦前老，還同鏡裏衰。更應憐墮葉，殘吹挂蟲絲。
鼎臣學士侍郎楚金舍人學士以再傷庭梅詩同垂寵和清絕感歎情致俱深因成四十字陳謝 湯悅
人物同遷謝，重成念舊悲。連華得瓊玖，合奏發塤篪。餘枿雖無取，殘芳尚獲知。問君何所似，珍重杜[秋]詩。
送鍾員外 蕭彧
麗漢金波滿，當筵玉斚傾。因思頻聚散，幾復換虧盈。光徹離襟冷，聲符別管清。那堪還目此，兩地倚樓情。
送德林郎中學士赴東府 蕭彧
離情折楊柳，此別異春哉。含露東籬豔，汎香南浦杯。惜持行次贈，留插醉中迴。暮齒如能制，玉山甘判頹。
送鍾員外 孫峴
萬物中蕭灑，修篁獨逸羣。貞姿曾冒雪，高節欲凌雲。細韻風初發，濃煙日正曛。因題偏惜別，不可暫無君。
送鍾員外 謝仲宣
送人多折柳，唯我獨吟松。若保歲寒在，何妨霜雪重。森梢逢靜境，廓落見孤峰。還似君高節，亭亭尠繼蹤。
別諸同志 鍾蒨
隨陽來萬里，點點度遙空。影落長江水，聲悲半夜風。殘秋辭絕漠，無定似驚蓬。我有離羣恨，飄飄類此鴻。
送德林郎中學士赴東府 喬舜
摻袂向江頭，朝宗勢未休。何人乘桂楫，之子過揚州。颯颯翹沙鴈，漂漂逐浪鷗。欲知離別恨，半是淚和流。
送鍾員外 王沂
靜追蘋末興，況復值蕭條。猛勢資新鴈，寒聲伴暮潮。過山雲散亂，經樹葉飄颻。今日煙江上，征帆望望遙。
送德林郎中學士赴東府 陳元裕
上善湛然秋，恩波洽帝猷。謾言生險浪，豈爽見安流。汎去星槎遠，澄來月練浮。滔滔對離酌，入洛稱仙舟。
歸鴈 孟貫
春至衡陽鴈，思歸塞路長。汀洲齊奮翼，霄漢共成行。雪盡翻風暖，寒收度月涼。直應到秋日，依舊返瀟湘。
春江送人 孟貫
春江多去情，相去枕長汀。數鴈別湓浦，片帆離洞庭。雨餘沙草綠，雲散岸峰青。誰共觀明月，漁歌夜好聽。
山中夏日 孟貫
深山宜避暑，門戶映嵐光。夏木蔭溪路，晝雲埋石牀。心源澄道靜，衣葛蘸泉涼。算得紅塵裏，誰知此興長。
寄伍喬 孟貫
蹉跎春又晚，天末信來遲。長憶分攜日，正當搖落時。獨遊饒旅恨，多事失歸期。君看前溪樹，山禽巢幾枝。
山中訪人不遇 孟貫
負琴兼杖藜，特地過巖西。已見竹軒閉，又聞山鳥啼。長松寒倚谷，細草暗連溪。久立無人事，煙霞歸路迷。
贈隱者 孟貫
世路爭名利，深山獨結茅。安情自得所，非道豈相交。百尺松當戶，千年鶴在巢。知君於此景，未欲等閑拋。
寄暹上人 孟貫
聞罷城中講，來安頂上禪。夜燈明石室，清磐出巖泉。欲訪慙多事，相思恨隔年。終期息塵慮，接話虎溪邊。
江邊閑步 孟貫
閑來南渡口，迤邐看江楓。一路波濤畔，數家蘆葦中。遠汀排晚樹，深浦漾寒鴻。吟罷慵回首，此情誰與同。
過王逸人園林 孟貫
谷口何時住，煙霞一徑深。水聲離遠洞，山色出疎林。雪彩從沾鬢，年光不計心。自言人少到，猶喜我來尋。
夏日寄史處士 孟貫
掩關苔滿地，終日坐騰騰。暑氣冷衣葛，暮雲催燭燈。寂寥知得趣，疎嬾似無能。還憶舊遊否，何年別杜陵。
夏日登瀑頂寺因寄諸知己 孟貫
曾於塵裏望，此景在煙霄。巖靜水聲近，山深暑氣遙。杖藜青石路，煮茗白雲樵。寄語爲郎者，誰能訪寂寥。
早秋吟眺 孟貫
新秋初雨後，獨立對遙山。去鳥望中沒，好雲吟裏還。長年慙道薄，明代取身閑。從有西征思，園林嬾閉關。
山中荅友人 孟貫
偶愛春山在，因循值暑時。風塵非所願，泉石本相宜。坐久松陰轉，吟餘蟬韻移。自慙疎野甚，多失故人期。
山齋早秋雨中 孟貫
深居少往還，卷箔早秋間。雨灑吟蟬樹，雲藏嘯狖山。炎蒸如便退，衣葛亦堪閑。靜坐得無事，酒巵聊暢顏。
送人遊南越 孟貫
孑然南越去，替爾畏前程。見說路岐嶮，不通車馬行。瘴煙迷海色，嶺樹帶猨聲。獨向山家宿，多應鄉思生。
酬東溪史處士 孟貫
咫尺東溪路，年來偶訪遲。泉聲迷夜雨，花片落空枝。石徑逢僧出，山牀見鶴移。貧齋有琴酒，曾許月圓期。
秋江送客 孟貫
秋風楚江上，送子話遊遨。遠水宿何處，孤舟春夜濤。浦雲沈鴈影，山月照猨嗥。莫爲飢寒苦，便成名利勞。
寄山中高逸人 孟貫
煙霞多放曠，吟嘯是尋常。猨共摘山果，僧鄰住石房。躡雲雙屐冷，採藥一身香。我憶相逢夜，松潭月色涼。
煎茶 成彥雄
岳寺春深睡起時，虎跑泉畔思遲遲。蜀茶倩箇雲僧碾，自拾枯松三四枝。
松 成彥雄
大夫名價古今聞，盤屈孤貞更出羣。將謂嶺頭閑得了，夕陽猶挂數枝雲。
新燕 成彥雄
纔離海島宿江濱，應夢笙歌作近鄰。減省雕梁竝頭語，畫堂中有未歸人。
惜花 成彥雄
忘餐爲戀滿枝紅，錦障頻移護晚風。客散酒酣歸未得，欄邊獨立月明中。
中秋月 成彥雄
王母粧成鏡未收，倚欄人在水精樓。笙歌莫占清光盡，留與溪翁一釣舟。
夕 成彥雄
臺榭沈沈禁漏初，麝煙紅蠟透蝦鬚。雕籠鸚鵡將棲宿，不許鵶鬟轉轆轤。
遊紫陽宮 成彥雄
古殿煙霞簇畫屏，直疑踪跡到蓬瀛。碧桃滿地眠花鹿，深院松窗擣藥聲。
除夜 成彥雄
銅龍看却送春來，莫惜顛狂酒百杯。吟鬢就中專擬白，那堪更被二更催。
寒夜吟 成彥雄
洞房脉脉寒宵永，燭影香消金鳳冷。猧兒睡魘喚不醒，滿窗撲落銀蟾影。
柳枝辭九首 一 成彥雄
輕籠小徑近誰家，玉馬追風翠影斜。愛把長條惱公子，惹他頭上海棠花。
柳枝辭九首 二 成彥雄
鵝黃剪出小花鈿，綴上芳枝色轉鮮。飲散無人收拾得，月明階下伴鞦韆。
柳枝辭九首 三 成彥雄
東君愛惜與先春，草澤無人處也新。委囑露華幷細雨，莫教遲日惹風塵。
柳枝辭九首 四 成彥雄
句踐初迎西子年，琉璃爲箒掃溪煙。至今不改當時色，留與王孫繫酒船。
柳枝辭九首 五 成彥雄
綠楊移傍小亭栽，便擁穠煙撥不開。誰把金刀爲刪掠，放教明月入窗來。
柳枝辭九首 六 成彥雄
遠接關河高接雲，雨餘洗出半天津。牡丹不用相輕薄，自有清陰覆得人。
柳枝辭九首 七 成彥雄
掩映鶯花媚有餘，風流才調比應無。朝朝奉御臨池上，不羨青松拜大夫。
柳枝辭九首 八 成彥雄
王孫宴罷曲江池，折取春光伴醉歸。怪得美人爭鬬乞，要他穠翠染羅衣。
柳枝辭九首 九 成彥雄
殘照林梢嫋數枝，能折醉客上金堤。馬嬌如練纓如火，瑟瑟陰中步步嘶。
寄禪月大師 周庠
昨日塵遊到幾家，就中偏省近宣麻。水田鋪座時移畫，金地譚空說盡沙。傍竹欲添犀浦石，栽松更碾味江茶。有時捻得休公卷，倚柱閑吟見落霞。
寄禪月大師 張格
龍華咫尺斷來音，日夕空馳詠德心。禪月字清師號別，壽春詩古帝恩深。畫成羅漢驚三界，書似張顛直萬金。莫倚名高忘故舊，曉晴閑步一相尋。
贈禪月大師 王鍇
長愛吾師性自然，天心白月水中蓮。神通力遍恆沙外，詩句名高八米前。尋訪不聞朝振錫，修行唯說夜安禪。太平時節俱無事，莫惜時來話草玄。
奉詔賦蜀主降唐 牛希濟
滿城文武欲朝天，不覺鄰師犯塞煙。唐主再懸新日月，蜀王難保舊山川。非干將相扶持拙，自是君臣數盡年。古往今來亦如此，幾曾歡笑幾潸然。
蜀獁引 一 馮涓
昂藏大步蠶叢國，曲頸微伸高九尺。卓女窺窗莫我知，嚴仙據案何曾識。
蜀獁引 二 馮涓
自古皆傳蜀道難，爾何能過拔蛇山。忽驚登得雞翁磧，又恐礙著鹿頭關。
句 馮涓
不隨俗物皆成土，只待良時却補天。釜魚化作池中物，木履浮爲天際船。
從幸秦川賦鷙獸詩 李浩弼
巖下年年自寢訛，生靈餐盡意如何。爪牙衆後民隨減，溪壑深來骨已多。天子紀綱猶被弄，客人窮獨固難過。長途莫怪無人跡，盡被山王稜殺他。
和題劒門 韓昭
閉關防老寇，孰敢振威稜。險固疑天設，山河自古憑。三川奚所賴，雙劒最堪矜。鳥道微通處，煙霞鎖百層。
從幸秦川過白衛獻詩 韓昭
吾王巡狩爲安邊，此去秦亭尚數千。夜照路岐山店火，曉通消息戍瓶煙。爲雲巫峽雖神女，跨鳳秦樓是謫仙。八駿似龍人似虎，何愁飛過大漫天。
記皂江墮水事 楊鼎夫
青城山峭皂江寒，欲度當時作等閑。櫂逆狂風趨近岸，舟逢怪石碎前灣。手攜弱杖倉皇處，命出洪濤頃刻間。今日深恩無以報，令人羞記雀銜環。
題張道隱太山祠畫龍 蔣貽恭
世人空解競丹青，惟子通玄得墨靈。應有鬼神看下筆，豈無風雨助成形。威疑噴浪歸滄海，勢欲拏雲上杳冥。靜閉綠堂深夜後，曉來簾幕似聞腥。
漁父歌三首 一 李珣
水接衡門十里餘，信船歸去臥看書。輕爵祿，慕玄虛，莫道漁人只爲魚。
漁父歌三首 二 李珣
避世垂綸不記年，官高爭得似君閑。傾白酒，對青山，笑指柴門待月還。
漁父歌三首 三 李珣
棹警鷗飛水濺袍，影侵潭面柳垂條。終日醉，絕塵勞，曾見錢塘八月濤。
感禿鶖潛吟 顧敻
昔日曾看瑞應圖，萬般祥端不如無。摩訶池上分明見，仔細看來是那鶘。
與杜光庭 張令問
試問朝中爲宰相，何如林下作神仙。一壺美酒一爐藥，飽聽松風白晝眠。
題黃居寀秋山圖 徐光溥
天與黃筌藝奇絕，筆精迴感重瞳悅。運思潛通造化工，揮毫定得神仙訣。秋來奉詔寫秋山，寫在輕綃數幅間。高低向背無遺勢，重巒疊嶂何孱顏。目想心存妙尤極，研巧覈能狀不得。珍禽異獸皆自馴，奇花怪木非因植。崎嶇石磴絕遊蹤，薄霧冥冥藏半峰。娑蘿掩映迷仙洞，薜荔纍垂繳古松。月檻參橋□，僧老坐搘筇。屈原江上嬋娟竹，陶潛籬下芳菲菊。良宵祗恐鷓鴣啼，晴波但見鴛鴦浴。暮煙羃羃鏁村塢，一葉扁舟橫野度。颯颯白蘋欲起風，黯黯紅蕉猶帶雨。曲沼芙蓉香馥郁，長汀蘆荻花{艹/糓}蓛。雁過孤峰帖遠青，鹿傍小溪飲殘綠。秋山秀兮秋江靜，江光山色相輝映。雪迸飛泉濺釣磯，雲分落葉擁樵徑。張璪松石徒稱奇，邊鸞花鳥何足窺。白旻鷹逞凌風勢，薛稷鶴誇警露姿。方原畫山空巉巖，峭壁枯槎人見嫌。孫位畫水多洶湧，驚湍怒濤人見恐。若教對此定妍媸，必定伏膺懷愧悚。再三展向冕旒側，便是移山回磵力。大李小李滅聲華，獻之愷之無顏色。髣髴垂綸渭水濱，吾皇覩之思良臣。依稀荷鍤傅巖野，吾皇覩之求賢者。從茲仄展復懸旌，宵衣旰食安天下。才當老人星應候，願與南山俱獻壽。微臣稽首貢長歌，丹青景化同天和。
同劉侍郎詠笋 徐光溥
迸出班犀數十株，更添幽景向蓬壺。出來似有凌雲勢，用作丹梯得也無。
貫休應夢羅漢畫歌 歐陽炯
西嶽高僧名貫休，孤情峭拔凌清秋。天教水墨畫羅漢，魁岸古容生筆頭。時捎大絹泥高壁，閉目焚香坐禪室。忽然夢裏見真儀，脫下袈裟點神筆。高握節腕當空擲，窸窣毫端任狂逸。逡巡便是兩三軀，不似畫工虛費日。怪石安拂嵌復枯，真僧列坐連跏[趺]。形如瘦鶴精神健，頂似伏犀頭骨麤。倚松根，傍巖縫，曲錄腰身長欲動。看經弟子擬聞聲，瞌睡山童疑有夢。不知夏臘幾多年，一手搘頤偏袒肩。口開或若共人語，身定復疑初坐禪。案前臥象低垂鼻，崖畔戲猿斜展臂。芭蕉花裏刷輕紅，苔蘚文中暈深翠。硬笻杖，矮松牀，雪色眉毛一寸長。繩開梵夾兩三片，線補衲衣千萬行。林間亂葉紛紛墮，一印殘香斷煙火。皮穿木屐不曾拖，笋織蒲團鎮長坐。休公休公逸藝無人加，聲譽喧喧遍海涯。五七字句一千首，大小篆書三十家。唐朝歷歷多名士，蕭子雲兼吳道子。若將書畫比休公，只恐當時浪生死。休公休公始自江南來入秦，於今到蜀無交親。詩名畫手皆奇絕，覰你凡人爭是人。瓦棺寺裏維摩詰，舍衛城中辟支佛。若將此畫比量看，總在人間爲第一。
題景煥畫應天寺壁天王歌 歐陽炯
錦城東北黃金地，故跡何人興此寺。白眉長老重名公，曾識會稽山處士。寺門左壁圖天王，威儀部從來何方。鬼神怪異滿壁走，當簷颯颯生秋光。我聞天王分理四天下，水晶宮殿琉璃瓦。綵杖時驅狒𤝞裝，金鞭頻策騏驎馬。毗沙大像何光輝，手擎巨塔凌雲飛。地神對出寶缾子，天女倒披金縷衣。唐朝說著名公畫，周昉毫端善圖寫。張僧繇是有神人，吳道子稱無敵者。奇哉妙手傳孫公，能如此地留神蹤。斜窺小鬼怒雙目，直倚越狼高半胸。寶冠動總生威容，趨蹌左右來傾恭。臂橫鷹爪尖纖利，腰纏虎皮斑剝紅。飄飄但恐入雲中，步驟還疑歸海東。蟒蛇拖得渾身墮，精魅搦來雙眼空。當時此藝實難有，鎮在寶坊稱不朽。東邊畫了空西邊，留與後人教敵手。後人見者皆心驚，盡爲名公不敢爭。誰知未滿三十載，或有異人來間生。匡山處士名稱樸，頭骨高奇連五嶽。曾持象簡累爲官，又有蛇珠常在握。昔年長老遇奇蹤，今日門師識景公。興來便請泥高壁，亂搶筆頭如疾風。逡巡隊仗何顛逸，散漫奇形皆湧出。交加器械滿虛空，兩面或然如鬬敵。聖王怒色覽東西，劒刃一揮皆整齊。腕頭獅子咬金甲，脚底夜叉擊絡鞮。馬頭壯健多筋節，烏觜彎環如屈鐵。遍身虵虺亂縱橫，遶頷髑髏乾孑裂。眉麤眼豎髮如錐，怪異令人不可知。科頭巨卒欲生鬼，半面女郎安小兒。況聞此寺初興置，地脉沈沈當正氣。如何請得二山人，下筆咸成千古事。君不見明皇天寶年，畫龍致雨非偶然。包含萬象藏心裏，變現百般生眼前。後來畫品列名賢，唯此二人堪比肩。人間是物皆求得，此樣欲於何處傳。嘗憂壁底生雲霧，揭起寺門天上去。
漁父歌二首 一 歐陽炯
擺脫塵機上釣船，免教榮辱有流年。無繫絆，沒愁煎，須信船中有散仙。
漁父歌二首 二 歐陽炯
風浩寒溪照膽明，小君山上玉蟾生。荷露墜，翠煙輕，撥刺遊魚幾處驚。
大遊仙詩 歐陽炯
赤城霞起武陵春，桐柏先生解守真。白石橋高曾縱步，朱陽館靜每存神。囊中隱訣多仙術，肘後方書濟俗人。自領蓬萊都水監，只憂滄海變成塵。
句 歐陽炯
古人重到今人愛，萬局都無一局同。
同徐學士詠笋 劉羲叟
徐徐出土非人種，枝葉難投日月壺。爲是因緣生此地，從他長養譬如無。
復留侯從効問南漢劉巖改名龑字音義 詹敦仁
伏羲初畫卦，蒼氏乃製字。點畫有偏旁，陰陽貴協比。古者不嫌名，周公始稱諱。始諱猶未酷，後習轉多忌。或援他代易，或變文迴避。濫觴久滋蔓，傷心日益熾。孫休命子名，吳國尊王意。𩅦𦯶𩅔{覀/升}僻，{壴臣}昷𥨆𡚕異。梁復踵已非，時亦迹舊事。𡽏杰自其一，蜀闖是其二。鄙哉化䁈名，陋矣𡏜䵎義。大唐有天下，武后擁神器。私制迄無取，古音實相類。●●●囝星，●●{厓厂=}●埊。●圀及曌●，作史難詳備。唐祚值傾危，劉龑懷僭僞。吁嗟毒蛟輩，睥睨飛龍位。龑巖雖同音，形體殊乖致。廢學愧未弘，來問辱不棄。奇字難雄博，摛文伏韓智。因誦鄙所聞，敢布諸下吏。
柳堤詩 詹敦仁
種稻三十頃，種柳百餘[株]。稻可供飦粥，柳可爨庖廚。息耒柳陰下，讀書稻田隅。以樂堯舜道，同是耕莘夫。
勸王氏入貢寵予以官作辭命篇 詹敦仁
爭霸圖王事總非，中原失統可傷悲。從來賓主如郵傳，勝負干戈似局棊。周粟縱榮寧忍食，葛廬頻顧謾勞思。江山有待早歸去，好向鷦林擇一枝。
余遷泉山城留侯招遊郡圃作此 詹敦仁
當年巧匠製茅亭，臺館翬飛匝郡城。萬竈貔貅戈甲散，千家羅綺管弦鳴。柳腰舞罷香風度，花臉粧勻酒暈生。試問亭前花與柳，幾番衰謝幾番榮。
留侯受南唐節度使知郡事辟予爲屬以詩謝之 詹敦仁
晉江江畔趁春風，耕破雲山幾萬重。兩足一犂無外事，使君何啻五侯封。
永嘉亂衣冠南度流落南泉作憶昔吟 詹琲
憶昔永嘉際，中原板蕩年。衣冠墜塗炭，輿輅染腥膻。國勢多危厄，宗人苦播遷。南來頻灑淚，渴驥每思泉。
癸卯閩亂從弟監察御史敬凝迎仕別作 詹琲
一別幾經春，棲遲晉水濱。鶺鴒長在念，鴻雁忽來賓。五斗嫌腰折，朋山刺眼新。善辭如復我，四海五湖身。
追和秦隱君辭薦之韻上陳侯乞歸鳳山 詹琲
誰言悅口是甘肥，獨酌鵝兒噉翠微。蠅利薄於青紙扇，羊裘煖甚紫羅衣。心隨倦鳥甘棲宿，目送征鴻遠奮飛。擊壤太平朝野客，鳳山深處□生輝。
雲 幸夤遜
因登巨石知來處，勃勃元生綠蘚痕。靜即等閑藏草木，動時頃刻遍乾坤。橫天未必朋元惡，捧日還曾瑞至尊。不獨朝朝在巫峽，楚王何事謾勞魂。
句 幸夤遜
苦教作鎮居中國，爭得泥金在泰山。纔聞暖律先偷眼，既待和風始展眉。蒙君知重惠瓊實，薄起金刀釘玉深。嚼處春冰敲齒冷，嚥時雪液沃心寒。深妝玉瓦平無壠，亂拂蘆花細有聲。日回禽影穿疎木，風遞猨聲入小樓。
詩 丁元和
九重天子人中貴，五等諸侯閫外尊。爭似布衣雲水客，不將名字挂乾坤。
詠蜀都城上芙蓉花 張立
四十里城花發時，錦囊高下照坤維。雖粧蜀國三秋色，難入豳風七月詩。
又詠蜀都城上芙蓉花 張立
去年今日到城都，城上芙蓉錦繡舒。今日重來舊遊處，此花顦顇不如初。
句 張立
朝廷不用憂巴蜀，稱霸何曾是蜀人。
憶天台山 劉昭禹
常記遊靈境，道人情不低。巖房容偃息，天路許相攜。霞散曙峰外，虹生涼瀑西。何當塵役了，重去聽猨啼。
冬日暮國清寺留題 劉昭禹
天台山下寺，冬暮景如屏。樹密風長在，年深像有靈。高鐘疑到月，遠燒欲連星。因共真僧話，心中萬慮寧。
靈溪觀 劉昭禹
鼇海西邊地，宵吟景象寬。雲開孤月上，瀑噴一山寒。人異髮常綠，草靈秋不乾。無由此棲息，魂夢在長安。
懷華山隱者 劉昭禹
先生入太華，杳杳絕良音。秋夢有時見，孤雲無處尋。神清峰頂立，衣冷瀑邊吟。應笑干名者，六街塵土深。
句 劉昭禹
句向夜深得，心從天外歸。危樓聊側耳，高柳又鳴蟬。蘚色圍波井，花陰上竹樓。對面電瞋樹，當街雨趁人。春光懷玉闕，萬里起初程。江上呼風去，天邊挂席飛。漆燈尋黑洞，之字上危峰。
銅柱辭 李宏臯
招靈鑄柱垂英烈，手執干戈征百越。誕今鑄柱庇黔黎，指畫風雷開五溪。五溪之險不足恃，我旅爭登若平地。五溪之衆不足平，我師輕躡如春冰。溪人畏威思納質，棄汙歸明求立誓。誓山川兮告鬼神，保子孫兮千萬春。
題桃源 李宏臯
山翠參差水渺茫，秦人昔在楚封[疆]。當時避世乾坤窄，此地安家日月長。草色幾經壇杏老，巖花猶帶澗桃香。他年倘遂平生志，來著霞衣侍玉皇。
李臯試詩 何仲舉
似玉來投獄，拋家去就枷。可憐兩片木，夾却一枝花。
句 何仲舉
碧雲章句纔離手，紫府神仙盡點頭。樹迎高鳥歸深野，雲傍斜陽過遠山。
畊夫謠 徐仲雅
張緒逞風流，王衍事輕薄。出門逢畊夫，顏色必不樂。肥膚如玉潔，力拗絲不折。半日無畊夫，此輩總餓殺。
贈齊己 徐仲雅
我唐有僧號齊己，未出家時宰相器。爰見夢中逢五丁，毀形自學無生理。骨瘦神清風一襟，松老霜天鶴病深。一言悟得生死海，芙蓉吐出琉璃心。悶見有唐風雅缺，敲破冰天飛白雪。清塞清江却有靈，遺魂泣對荒郊月。格何古，天工未生誰知主。混沌鑿開雞子黃，散作純風如膽苦。意何新，織女星機挑白雲。真宰夜來調暖律，聲聲吹出嫩青春。調何雅，澗底孤松秋雨灑。嫦娥月裏學步虛，桂風吹落玉山下。語何奇，血潑乾坤龍戰時。祖龍跨海日方出，一鞭風雨萬山飛。己公己公道如此，浩浩寰中如獨自。一簟松風冷如冰，長伴巢由伸脚睡。
贈江處士 徐仲雅
門在松陰裏，山僧幾度過。藥靈丸不大，棊妙子無多。薄霧籠寒徑，殘風戀綠蘿。金烏兼玉兔，年幾奈公何。
東華觀偃松 徐仲雅
半已化爲石，有靈通碧湘。生逢堯雨露，老直漢風霜。月滴蟾心水，龍遺腦骨香。始於毫末後，曾見幾興亡。
詠椶樹 徐仲雅
葉似新蒲綠，身如亂錦纏。任君千度剝，意氣自衝天。
句 徐仲雅
屋面盡生人耳朵，籬頭多是老翁鬚。平分造化雙苞去，拆破春風兩面開。雲路半開千里月，洞門斜掩一天春。鑿開青帝春風國，移下姮娥夜月樓。珠璣影冷偏黏草，蘭麝香濃却損花。山色曉堆羅黛雨，草梢春戛麝香風。衰蘭寂寞含愁綠，小杏妖嬈弄色紅。旁搜水脉湘心滿，遍揭泉根梵底通。水□滴殘青□瘦，石脂傾盡白雲空。深浦送回芳草日，急灘牽斷綠楊風。藕梢逆入銀塘裏，蘋迹潛來玉井中。敗菊籬疎臨野渡，落梅村冷隔江楓。剪開淨澗分苗稼，劃破漣漪下釣筒。
分水嶺 伍彬
前賢功及物，禹後杳難儔。不改古今色，平分南北流。寒衝山影岸，清繞荻花洲。盡是朝宗去，潺潺早晚休。
留宿廖融山齋 楊徽之
清和春尚在，歡醉日何長。谷鳥隨柯轉，庭花奪酒香。初晴巖翠滴，向晚樹陰涼。別有堪吟處，相留宿草堂。
哭李韶 王元
韶也命何奇，生前與世違。貧棲古梵剎，終著舊麻衣。雅句僧抄遍，孤墳客弔稀。故園今孰在，應見夢中歸。
題鄧真人遺址 王元
三千功滿仙昇去，留得山前舊隱基。但見白雲長掩映，不知浮世幾興衰。松稍風觸霓旌動，椶葉霜霑鶴翅垂。近代無人尋異事，野泉噴月瀉秋池。
謝翁宏以詩百篇見示 廖融
高奇一百篇，造化見工全。積思遊滄海，冥搜入洞天。神珠迷罔象，端玉匪雕鐫。休嘆不得力，離騷千古傳。
贈天台逸人 廖融
移檜托禪子，攜家上赤城。拂琴天籟寂，欹枕海濤生。雲白寒峰晚，鳥歌春谷晴。又聞求桂檝，載月十洲行。
題伍彬屋壁 廖融
圓塘綠水平，魚躍紫蓴生。要路貧無力，深村老退耕。犢隨原草遠，蛙傍塹籬鳴。撥櫂茶川去，初逢穀雨晴。
夢仙謠 廖融
琪木扶疎繫辟邪，麻姑夜宴紫皇家。銀河旌節搖波影，珠閣笙簫吸月華。翠鳳引遊三島路，赤龍齊駕五雲車。星稀猶倚虹橋立，擬就張騫搭漢槎。
退宮妓 廖融
神仙風格本難儔，曾從前皇翠輦遊。紅躑躅繁金殿暖，碧芙蓉笑水宮秋。寶箏鈿剝陰塵覆，錦帳香消畫燭幽。一旦色衰歸故里，月明猶夢按梁州。
句 廖融
圭竈先知曉，盆池別見天。古寺尋僧飯，寒巖衣鹿裘。雲穿擣藥屋，雪壓釣魚舟。
送廖融處士南遊 翁宏
病臥瘴雲間，莓苔漬竹關。孤吟牛渚月，老憶洞庭山。壯志潛消盡，淳風竟未還。今朝忽相遇，執手一開顏。
句 翁宏
萬木橫秋裏，孤舟半夜猨。漏光殘井甃，缺影背山椒。風回山火斷，潮落岸冰高。
過衡山贈廖處士 張觀
未向漆園爲傲吏，定應明代作徵君。傳家奕世無金玉，樂道經年有典墳。帶雨小舟橫別澗，隔花幽犬吠深雲。到頭終爲蒼生起，休戀耕煙楚水濆。
竹枝詞二首 一 孫光憲
門前春水白蘋花，岸上無人小艇斜。商女經過江欲暮，散拋殘食飼神鴉。
竹枝詞二首 二 孫光憲
亂繩千結絆人深，越羅萬丈表長尋。楊柳在身垂意緒，藕花落盡見蓮心。
楊柳枝詞四首 一 孫光憲
閶門風暖落花乾，飛遍江城雪不寒。獨有晚來臨水驛，閑人多憑赤欄干。
楊柳枝詞四首 二 孫光憲
有池有榭即濛濛，浸潤翻成長養功。恰似有人長點檢，著行排立向春風。
楊柳枝詞四首 三 孫光憲
根柢雖然傍濁河，無妨終日近笙歌。毿毿金帶誰堪比，還共黃鶯不較多。
楊柳枝詞四首 四 孫光憲
萬株枯槁怨亡隋，似弔吳臺各自垂。好是淮陰明月裏，酒樓橫笛不勝吹。
句 孫光憲
晚廚烹淡菜，春杼種橦花。
詠蒲鞋 劉章
吳江浪浸白蒲春，越女初挑一樣新。纔自繡窗離玉指，便隨羅襪上香塵。石榴裙下從容久，玳瑁筵前整頓頻。今日高樓鴛瓦上，不知拋擲是何人。
夜坐 路洵美
簾捲竹軒清，四鄰無語聲。漏從吟裏轉，月自坐來明。草木露華濕，衣裳寒氣生。難逢知鑒者，空悅此時情。
荆臺道院 梁震
桑田一變賦歸來，爵祿焉能凂我哉。黃犢依然花竹外，清風萬古凜荆臺。
尋九華王山人 楊夔
下馬扣荆扉，相尋春半時。捫蘿盤磴險，疊石度溪危。松夾莓苔逕，花藏薜荔籬。臥雲情自逸，名姓厭人知。
送鄒尊師歸洞庭 楊夔
衆島在波心，曾居舊隱林。近聞飛檄急，轉憶臥雲深。賣藥唯供酒，歸舟只載琴。遙知明月夜，坐石自開襟。
送日東僧遊天台 楊夔
一瓶離日外，行指赤城中。去自重雲下，來從積水東。攀蘿躋石徑，挂錫憩松風。迴首雞林道，唯應夢想通。
題甘露寺 楊夔
高殿拂雲霓，登臨想虎溪。風勻帆影衆，煙亂鳥行迷。北倚波濤闊，南窺井邑低。滿城塵漠漠，隔岸草萋萋。虛閣延秋磐，澄江響暮鼙。客心還惜去，新月挂樓西。
送張相公出征 楊夔
得意在當年，登壇秉國權。漢推周勃重，晉讓趙宣賢。儒德尼丘降，兵鈐太白傳。援毫飛鳳藻，發匣吼龍泉。歷火金難耗，零霜桂益堅。從來稱玉潔，此更讓朱妍。鴛鷺臻門下，貔貅擁帳前。去知清朔漠，行不費陶甄。獻畫符中旨，推誠契上玄。願將班固筆，書頌勒燕然。
題鄭山人郊居 楊夔
谷口今逢避世才，入門瀟灑絕塵埃。漁舟下釣乘風去，藥醞留賓待月開。數片石從青嶂得，一條泉自白雲來。竹軒相對無言語，盡日南山不欲迴。
題宣州延慶寺益公院 楊夔
嘿坐能除萬種情，臘高兼有賜衣榮。講經舊說傾朝聽，登殿曾聞降輦迎。幽逕北連千嶂碧，虛窗東望一川平。長年門外無塵客，時見元戎駐斾旌。
寄當陽袁皓明府 楊夔
高人爲縣在南京，竹遶琴堂水遶城。地古既資攜酒興，務閑偏長看山情。松軒待月僧同坐，藥圃尋花鶴伴行。百里甚堪留惠愛，莫教空說魯恭名。
送杜郎中入茶山修貢 楊夔
一道澄瀾徹底清，仙郎輕棹出重城。採蘋虛得當時稱，述職那同此日榮。劍戟步經高障黑，綺羅光動百花明。謝公攜妓東山去，何似乘春奉昭行。
送鄭谷 楊夔
春江瀲瀲清且急，春雨濛濛密復疎。一曲狂歌兩行淚，送君兼寄故鄉書。
自敘 杜建徽
中劍斫耳缺，被箭射胛過。爲將須有膽，有膽即無賈。
贈和龍妙空禪師 王繼勳
白面山南靈慶院，茅齋道者雪峰禪。只棲雲樹兩三畝，不下煙蘿四五年。猨鳥認聲呼喚易，龍神降伏住持堅。誰知今日秋江畔，獨步醫王闡法筵。
題建造寺 王繼勳
曾看畫圖勞健羨，如今親見畫猶麄。減除天半石初泐，欠却幾株松未枯。題像閣人漁浦叟，集生臺鳥謝城烏。我來一聽支公論，自是吾身幻得吾。
句 王繼勳
掃石雲隨帚，耕山鳥傍人。
和贈和龍妙空禪師 夏鴻
翰林遺跡鏡潭前，孤峭高僧此處禪。出爲信門興化日，坐當吾國太平年。身同瑩澈尼珠淨，語並鋒鋩慧劒堅。道果已圓名已遂，即看千匝遶香筵。
題青草湖神祠 劉山甫
壞牆風雨幾經春，草色盈庭一座塵。自是神明無感應，盛衰何得却由人。
漢宗廟樂舞辭 張昭
高廟明靈再啓圖，金根玉輅幸神都。巢阿丹鳳銜書命，入昴飛星獻寶符。正撫薰弦娛赤子，忽登仙駕泣蒼梧。薦櫻鶴館笳簫咽，酌鬯金楹劒珮趨。星俎雲罍兼魯禮，朱干象箾雜巴渝。氤氳龍麝交青瑣，髣髴錫鑾下蘂珠。薦豆奉觴親玉几，配天合祖耀璿樞。受釐飲酒皇歡洽，仰俟餘靈泰九區。
山居 顏仁郁
栢樹松陰覆竹齋，罷燒藥竈縱高懷。世間應少山間景，雲遶青松水遶堦。
春日寓感 王延彬
兩衙前後訟堂清，軟錦披袍擁鼻行。雨後綠苔侵履跡，春深紅杏鎖鶯聲。因攜久醞松醪酒，自煮新抽竹筍羹。也解爲詩也爲政，儂家何似謝宣城。
塞上 一 譚用之
秋風漢北雁飛天，單騎那堪遶賀蘭。磧暗更無巖樹影，地平時有野燒瘢。貂披寒色和衣冷，劒佩胡霜隔匣寒。早晚橫戈似飛尉，擁旄深入異田單。
塞上 二 譚用之
鉢略城邊日欲西，遊人却憶舊山歸。牛羊集水煙黏步，鵰鶚盤空雪滿圍。獵騎靜逢邊氣薄，戍樓寒對暮煙微。橫行總是男兒事，早晚重來似漢飛。
贈索處士 譚用之
不將桂子種諸天，長得尋君水石邊。玄豹夜寒和霧隱，驪龍春暖抱珠眠。山中宰相陶弘景，洞裏真人葛稚川。一度相思一惆悵，水寒煙澹落花前。
約張處士遊梁 譚用之
莫學區區老一經，夷門關吏舊書生。晉朝滅後無中散，韓國亡來絕上卿。龍變洞中千谷冷，劒橫天外八風清。好攜長策干時去，免逐漁樵度太平。
月夜懷寄友人 譚用之
劒氣徒勞望斗牛，故人別後阻仙舟。殘春謾道深傾酒，好月那堪獨上樓。何處是非隨馬足，由來得喪白人頭。清風未許重攜手，幾度高吟寄水流。
閑居寄陳山人 譚用之
閑居何處得閑名，坐掩衡茅損性靈。破夢曉鐘聞竹寺，沁心秋雨浸莎庭。甕邊難負千杯綠，海上終眠萬仞青。珍重先生全太古，應看名利似浮[萍]。
寄友人 譚用之
病多慵引架書看，官職無才思已闌。穴鳳瑞時來却易，人龍別後見何難。琴樽風月閑生計，金玉松筠舊歲寒。早晚煙村碧江畔，挂罾重對蓼花灘。
寄岐山林逢吉明府 譚用之
岐山高與隴山連，製錦無私服晏眠。鸚鵡語中分百里，鳳凰聲裏過三年。秦無舊俗雲煙媚，周有遺風父老賢。莫役生靈種楊柳，一枝枝折灞橋邊。
感懷呈所知 譚用之
十年流落賦歸鴻，誰傍昏衢駕燭龍。竹屋亂煙思梓澤，酒家疎雨夢臨邛。千年別恨調琴懶，一片年光覽鏡慵。早晚休歌白石爛，放教歸去臥羣峰。
寄孟進士 譚用之
依舊池邊草色芳，故人何處憶山陽。書回科斗江帆暮，曲罷騶虞海樹蒼。吟望曉煙思桂渚，醉依殘月夢餘杭。別來南國知誰在，空對襜褕一斷腸。
寄閻記室 譚用之
織錦歌成下翠微，豈勞西去問搘機。未開水府珠先見，不掘豐城劒自輝。鼇逐玉蟾攀桂上，馬隨青帝踏花歸。相逢半是雲霄客，應笑歌牛一布衣。
幽居寄李祕書 譚用之
幾年帝里阻煙波，敢向明時叩角歌。看盡好花春臥穩，醉殘紅日夜吟多。印開夕照垂楊柳，畫破寒潭老芰荷。昨夜前溪有龍鬬，石橋風雨少人過。
貽釣魚李處士 譚用之
罷吟鸚鵡草芊芊，又泛鴛鴦水上天。一棹冷涵楊柳雨，片帆香挂芰荷煙。綠搖江澹萍離岸，紅點雲疎橘滿川。何處邈將歸畫府，數莖紅蓼一漁船。
河橋樓賦得羣公夜讌 譚用之
芙蓉簾幕扇秋紅，蠻府新郎夜讌同。滿座馬融吹笛月，一樓張翰過江風。杯黏紫酒金螺重，談轉琱璫玉麈空。深荷良宵慰顦顇，德星池館在江東。
寄左先輩 譚用之
狂歌白鹿上青天，何似蘭塘釣紫煙。萬卷祖龍坑外物，一泓孫楚耳中泉。翩翾蠻榼薰晴浦，轂轆魚車響夜船。學取青蓮李居士，一生杯酒在神仙。
貽費道人 譚用之
誰如南浦傲煙霞，白葛衣青稱帽紗。碧玉蜉蝣迎客酒，黃金轂轆釣魚車。吟歌雲鳥歸樵谷，臥愛神仙入畫家。他日鳳書何處覓，武陵煙樹半桃花。
寄許下前管記王侍御 譚用之
昔年南去得娛賓，頓遜杯前共好春。螘泛羽觴蠻酒膩，鳳銜瑤句蜀牋新。花憐遊騎紅隨轡，草戀征車碧遶輪。別後青青鄭南陌，不知風月屬何人。
途次宿友人別墅 譚用之
千里崤函一夢勞，豈知雲館共蕭騷。半簾綠透偎寒竹，一榻紅侵墜晚桃。蠻酒客稀知味長，蜀琴風定覺弦高。感君巖下閑招隱，細縷金盤鱠錯刀。
春日期巢湖舊事 譚用之
暖掠紅香燕燕飛，五雲仙珮曉相攜。花開鸚鵡韋郎曲，竹亞虬龍白帝溪。富貴萬場歸紫酒，是非千載逐芳泥。不知多少開元事，露泣春叢向日低。
再遊韋曲山寺 譚用之
鵲巖煙斷玉巢欹，罨畫春塘太白低。馬踏翠開垂柳寺，人耕紅破落花蹊。千年勝概咸原上，幾代荒涼繡嶺西。碧吐紅芳舊行處，豈堪回首草萋萋。
貽南康陳處士陶 譚用之
白玉堆邊蔣逕橫，空涵二十四灘聲。老無征戰軒轅國，貧有茅茨帝舜城。丹鳳晝飛羣木冷，一龍秋臥九江清。時人莫笑非經濟，還待中原致太平。
渭城春晚 譚用之
秦樹朦朧春色微，香風煙煖樹依依。邊城夜靜月初上，芳草路長人未歸。折柳且堪吟晚檻，弄花何處醉殘暉。釣鄉千里斷消息，滿目碧雲空自飛。
山中春晚寄賈員外 譚用之
不隨黃鶴起煙波，應笑無成返薜蘿。看盡好花春臥穩，醉殘紅日夜吟多。高添雅興松千尺，暗養清音竹數科。珍重仙曹舊知己，往來星騎一相過。
貽淨居寺新及第 譚用之
秋池雲下白蓮香，池上吟仙寄竹房。閑頌國風文字古，靜消心火夢魂涼。三春蓬島花無限，八月銀河路更長。此境空門不曾有，從頭好語與醫王。
江邊秋夕 譚用之
千鍾紫酒薦菖蒲，松島蘭舟瀲灩居。曲內橘香江客笛，字中嵐氣岳僧書。吟期汗漫驅金虎，坐約丹青跨玉魚。七色花虬一聲鶴，幾時乘興上清虛。
送僧中孚南歸 譚用之
琵琶峽口月溪邊，玉乳頭佗憶舊川。一錫冷涵蘭徑路，片帆香挂橘洲煙。苔封石錦棲霞室，水迸衣珠噴玉蟬。莫道翩翩去如夢，本來吟鳥在林泉。
江館秋夕 譚用之
耿耿銀河鴈半橫，夢欹金碧轆轤輕。滿窗謝練江風白，一枕齊紈海月明。楊柳敗梢飛葉響，芰荷香柄折秋鳴。誰人更唱陽關曲，牢落煙霞夢不成。
秋夜同友人話舊 譚用之
露下銀河鴈度頻，囊中壚火幾時真。數莖白髮生浮世，一盞寒燈共故人。雲外簟涼吟嶠月，島邊花暖釣江春。何當歸去重攜手，依舊紅霞作近鄰。
寄王侍御 譚用之
鳥盡弓藏良可哀，誰知歸釣子陵臺。鍊多不信黃金耗，吟苦須驚白髮催。喘月吳牛知夜至，嘶風胡馬識秋來。燕歌別後休惆悵，黍已成畦菊已開。
別何處士陵俊老 譚用之
三皇上人春夢醒，東侯老大麒麟生。洞連龍穴全山冷，窗透鼇波盡室清。計拙恥居巖麓老，氣狂慙與斗牛平。誰人爲向青編上，直傍巢由寫一名。
句 譚用之
流水物情諳世態，落花春夢壓塵勞。織檻錦紋苔乍結，墮書花印菊初殘。光陰老去無成事，富貴不來爭奈何。眠雲無限好知己，應笑不歸花滿樽。
岳州衆湖阻風二首 一 王周
衆湖湖口繫蘭船，睡起中餐又却眠。風伯如何解迴怒，數宵檣倚碧蘆煙。
岳州衆湖阻風二首 二 王周
偶繫扁舟枕綠莎，旋移深處避驚波。曉來閑共漁人話，此去巴陵路幾多。
春荅 王周
花枝千萬趁春開，三月瓓珊即自回。剩向東園種桃李，明年依舊爲君來。
西塞山二首 一 王周
西塞名山立翠屏，濃嵐橫入半江青。千尋鐵鏁無由問，石壁空存道者形。
西塞山二首 二 王周
匹婦頑然莫問因，匹夫何去望千春。翻思岵屺傳詩什，舉世曾無化石人。
使風 王周
風起即千里，風回翻問津。沈思宦遊者，何啻使風人。
金口步 王周
兩山鬬咽喉，羣石矗牙齒。行客無限怨，橫吞一江水。
采桑女二首 一 王周
渡水采桑歸，蠶老催上機。扎扎得盈尺，輕素何人衣。
采桑女二首 二 王周
採桑知蠶飢，投梭惜夜遲。誰誇羅綺叢，新畫學月眉。
宿疎陂驛 王周
秋染棠梨葉半紅，荆州東望草平空。誰知孤宦天涯意，微雨蕭蕭古驛中。
再經秭歸二首 一 王周
總角曾隨上峽船，尋思如夢可悽然。夜來孤館重來宿，枕底灘聲似舊年。
再經秭歸二首 二 王周
秭歸城邑昔曾過，舊識無人奈老何。獨有淒清難改處，月明聞唱竹枝歌。
小園桃李始花偶以成詠 王周
桃李栽成豔格新，數枝留得小園春。半紅半白無風雨，隨分夭容解笑人。
公居 王周
公居門館靜，旅寄萬州城。山共秋煙紫，霜幷夜月清。無愁干酒律，有句入詩評。何必須林下，方馳吏隱名。
題廳壁 王周
永日無他念，孤清吏隱心。竹聲幷雪碎，溪色共煙深。數息閑凭几，緣情默寄琴。誰知同寂寞，相與結知音。
過武寧縣 王周
行過武寧縣，初晴物景和。岸回驚水急，山淺見天多。細草濃藍潑，輕煙匹練拖。晚來何處宿，一笛起漁歌。
藕池阻風寄同行撫牧裘駕 王周
船檣相望荆江中，岸蘆汀樹煙濛濛。路聞隄缺水如箭，未知何日生南風。
無題二首 一 王周
冰雪肌膚力不勝，落花飛絮遶風亭。不知何事鞦韆下，蹙破愁眉兩點青。
無題二首 二 王周
梨花如雪已相迷，更被驚烏半夜啼。簾捲玉樓人寂寂，一鉤新月未沈西。
西山晚景 王周
公局長清淡，池亭晚景中。蔗竿閑倚碧，蓮朵靜淹紅。半引彎彎月，微生飋飋風。無思復無慮，此味幾人同。
自和 王周
一片殘陽景，朦朧淡月中。蘭芽紆嫩紫，棃頰抹生紅。琴阮資清格，冠簪養素風。煙霄半知足，吏隱少相同。
齒落詞 王周
己卯至庚辰，仲夏晦之暮。吾齒右排上，一齒脫而去。呼吸缺吾防，咀嚼欠吾助。年籥惜不返，日馭走爲蠹。脣亡得無寒，舌在從何訴。輔車宜長依，髮膚可增懼。不須考前古，聊且爲近喻。有如雲中雨，雨散絕回顧。有如枝上葉，葉脫難再附。白髮非獨愁，紅顏豈私駐。何必鬱九回，何必牽百慮。開尊復開懷，引筆作長句。
施南路偶書 王周
大石嶺南梅欲發，南陵陂上雪初飛。苦無酒解愁成陣，又附蘭橈向秭歸。
贈怤師 王周
水中有片月，照耀嬋娟姿。庭前有孤栢，竦秀歲寒期。堅然物莫遷，寂焉心爲師。聲發響必荅，形存影即隨。雪花安結子，雪葉寧附枝。蘭死不改香，井寒豈生澌。晨鑪煙褭褭，病髮霜絲絲。丈室冰凜冽，一衲雲離披。顧此名利場，得不慙冠綏。
遊仙都觀 王周
冷杉枯栢路盤空，毛髮生寒略略風。兩漢真仙在何處，巡香行遶蘂珠宮。
誌峽船具詩 梢 王周
制之居首尾，俾之辨斜正。首動尾聿隨，斜取正爲定。有如提吏筆，有如執時柄。有如秉師律，有如宣命令。守彼方與直，得其剛且勁。既能濟險難，何畏涉遼敻。招招俾作主，汎汎實司命。風烏愧斟酌，畫鷁空輝映。古人存豐規，猗歟聊引證。
誌峽船具詩 艣 王周
用之大曰艫，冠乎小者楫。通津既能濟，巨浸即橫涉。身之使者頰，虎之拏者爪。魚之撥者鬣，弩之進者筴。此實爲相須，相須航一葉。
誌峽船具詩 戙 王周
箭飛峽中水，鋸立峽中石。峽與水爲隘，水與石相擊。濆爲生險艱，聲發甚霹靂。三老航一葉，百丈空千尺。蒼黃徒爾爲，倏忽何可測。篙之小難制，戙之獨有力。猗嗟戙之爲，彬彬堅且直。有如用武人，森森矗戈戟。有如敢言士，落落吐胸臆。拯危居坦夷，濟險免兢惕。誌彼哲匠心，俾其來者識。
誌峽船具詩 百丈 王周
少嘗侍先君，餘閑誦白氏。始得入峽詩，深味作詩旨。云有萬仞山，云有千丈水。自念坎壈時，尤多兢慎理。山束峽如口，水漱石如齒。孤舟行其中，薄冰猶坦履。孱顏屹焉立，洶湧勃然起。百丈爲前牽，萬險即平砥。破之以篔簹，續之以麻枲。礪之堅以節，引之直如矢。杼軸連半空，長短隨兩涘。鐵鎖枉馳名，錦纜謾稱美。長繩豈能繫，朽索何足擬。苟非𦁤之爲，胡可力行此。
早春西園 王周
引步攜筇竹，西園小徑通。雪欹梅蔕綠，春入杏梢紅。靜意崖穿溜，孤愁笛破空。如何將此景，收拾向圖中。
金盤草詩 王周
今春從南陵，得草名金盤。金盤有仁性，生在林一端。根節歲一節，食之甘而酸。風俗競採掇，俾人防急難。巴中虵虺毒，解之如走丸。巨葉展六出，軟幹分長竿。搖搖綠玉活，褭褭香荷寒。世云暑酷月，鬱有神物看。天之產於此，意欲生民安。今之爲政者，何不反此觀。知彼苛且猛，慎勿虐而殘。一物苟失所，萬金惟可歎。莫並蒿與萊，豈羨芝及蘭。勤渠護根本，栽植當庭欄。寄言好生者，休說神仙丹。
和程刑部三首 公會亭 王周
公事公言地，標名姓必臧。江山如得助，談笑若爲妨。均賦鄉原肅，詳刑郡邑康。官箴居座右，夙夜算難忘。
和程刑部三首 碧鮮亭 王周
飋飋籠清籟，蕭蕭鏁翠陰。向高思盡節，從直美虛心。迥砌滋蒼蘚，幽窗伴素琴。公餘時引步，一徑靜中深。
和程刑部三首 清漣閤 王周
照影翻窗綺，層紋滉額波。絲青迷岸柳，茸綠蘸汀莎。片雪翹飢鷺，孤香卷嫩荷。憑欄堪入畫，時聽竹枝歌。
自喻 王周
予念天之生，生本空疎器。五歲稟慈訓，憤悱讀書志。七歲辨聲律，勤苦會詩賦。九歲執公卷，倜儻干名意。乞薦鄉老書，幸會春官試。折桂愧巍峩，依蓮何氣味。性拙絕不佞，才短無餘地。前年會知己，薦章實非據。寧見民說平，空荷君恩寄。瞿唐抵巴渝，往來名攬轡。孤舟一水中，艱險實可畏。羣操百丈牽，臨難無苟避。濆向江底發，水在石中沸。槌鼓稱打寬，繫紉呼下緯。善惡胡可分，死生何足諱。騎衡與垂堂，非不知前喻。臨淵與履冰，非不知深慮。我今縻搢紳，善地誰人致。城孤與社鼠，巧佞誰從庇。奴顏與婢膝，醜直誰從媚。妻兒敻限越，容顏幾憔悴。致身霄漢人，呝嚱盡賢智。
下瞿塘寄時同年 王周
春寒天氣下瞿塘，大壤溪前柳線長。須信孤雲是孤宦，莫將鄉思附歸艎。
和杜運使巴峽地暖節物與中土異黯然有感詩三首 一 王周
隨柳參差破綠芽，此中依約欲飛花。春光是處傷離思，何況歸期未有涯。
和杜運使巴峽地暖節物與中土異黯然有感詩三首 二 王周
始看菊蘂開籬下，又見梅花寄嶺頭。攬轡巴西官局冷，幾憑春酒沃鄉愁。
和杜運使巴峽地暖節物與中土異黯然有感詩三首 三 王周
花品姚黃冠洛陽，巴中春早羨孤芳。不知別有栽培力，流詠新詩與激昂。
施南太守以猨兒爲寄作詩答之 王周
虞人初獲酉江西，長臂難將意馬齊。今日未啼頭已白，不堪深入白雲啼。
巫廟 王周
巴水走若箭，峽山開如屏。洶湧匹練白，𡷾崒濃藍青。崖空蓄雲雨，灘惡驚雷霆。神仙宅幽邃，廟貌橫杳冥。隱約可一夢，縹緲餘千齡。名利有所役，舟楫無暫停。悉宰垂[肸]蠁，祠禱希安寧。鵶鵶爾何物，飛飛來廟庭。紛紛颺寥泬，遠近隨虛舲。鐵石礪觜爪，金碧輝光翎。翔集託陰險，鵮啄貪羶腥。日既恃威福，歲久爲精靈。依草與附木，誣詭殊不經。城狐與社鼠，瑣細何足聽。況乎人假人，心闊吞滄溟。
貴遊 劉兼
繡衣公子宴池塘，淑景融融萬卉芳。珠翠照天春未老，管弦臨水日初長。風飄柳線金成穗，雨洗梨花玉有香。醉後不能離綺席，擬憑青帝繫斜陽。
夢歸故園 一 劉兼
桐葉飛霜落井欄，菱花藏雪助衰顏。夜窗颯颯搖寒竹，秋枕迢迢夢故山。臨水釣舟橫荻岸，隔溪禪侶啓柴關。覺來依舊三更月，離緒鄉心起萬端。
夢歸故園 二 劉兼
舊館秋寒夜夢長，水簾疎影入迴塘。宦情率爾拖魚艇，客恨依然在燕梁。白鷺獨飄山面雪，紅蕖全謝鏡心香。起來不語無人會，醉倚東軒半夕陽。
對雨 劉兼
幽庭凝碧亦漣漪，簷霤聲繁聒夢歸。半岫金烏纔委照，一川石燕又交飛。濯枝霢霂榴花吐，吹渚飄颻暑氣微。因憶故園閑釣處，蒼苔斑駁滿漁磯。
春霽 劉兼
春霽江山似畫圖，醉垂鞭袂出康衢。猖狂亂打貔貅鼓，懶慢遲修鴛鷺書。老色漸來欺鬢髮，閑晴將欲傲簪裾。苔錢遍地知多少，買得花枝不落無。
秋夕書懷 一 劉兼
荒僻淹留歲已深，解龜無計恨難任。守方半會蠻夷語，賀廈全忘燕雀心。夜靜倚樓悲月笛，秋寒欹枕泣霜砧。宦情總逐愁腸斷，一筯鱸魚直萬金。
秋夕書懷 二 劉兼
直氣從來不入時，掩關慵更釣磻溪。斯文未喪宣尼歎，吾道將窮阮籍悲。輕粉覆霜凝夜砌，亂金鋪菊織秋籬。南陽臥久無人問，薄命非才有可疑。
春霄 劉兼
春雲春日共朦朧，滿院梨花半夜風。宿酒未醒珠箔捲，豔歌初闋玉樓空。五湖范蠡才堪重，六印蘇秦道不同。再取素琴聊假寐，南柯靈夢莫相通。
秋夕書懷呈戎州郎中 一 劉兼
素律初迴枕簟涼，松風飄泊入華堂。譚雞寂默紗窗靜，夢蝶蕭條玉漏長。歸去水雲多阻隔，別來情緒足悲傷。霜砧月笛休相引，只有離襟淚兩行。
秋夕書懷呈戎州郎中 二 劉兼
風送秋荷滿鼻香，竹聲敲玉近虛廊。夢迴故國情方黯，月過疎簾夜正涼。菱鏡也知移豔態，錦書其奈隔年光。鸞膠處處難尋覓，斷盡相思寸寸腸。
晚樓寓懷 劉兼
薄暮疎林宿鳥還，倚樓垂袂復憑欄。月沈江底珠輪淨，雲鎖峰頭玉葉寒。劉毅暫貧雖壯志，馮唐將老自低顏。無言獨對秋風立，擬把朝簪換釣竿。
征婦怨 劉兼
金閨寂寞罷妝臺，玉筯闌干界粉腮。花落掩關春欲暮，月圓欹枕夢初迴。鸞膠豈續愁腸斷，龍劒難揮別緒開。曾寄錦書無限意，塞鴻何事不歸來。
對鏡 劉兼
青鏡重磨照白鬚，白鬚撚閑意何如。故園迢遰千山外，荒郡淹留四載餘。風送竹聲侵枕簟，月移花影過庭除。秋霜滿領難消釋，莫讀離騷失意書。
春燕 劉兼
多時窗外語呢喃，只要佳人捲繡簾。大廈已成須慶賀，高門頻入莫憎嫌。花間舞蝶和香趁，江畔春泥帶雨銜。栖息數年情已厚，營巢爭肯傍他簷。
春晚寓懷 劉兼
一承兌澤蒞方州，八度春光照郡樓。好景幾將官吏醉，名山時領管弦遊。空花任爾頻侵眼，老雪從他漸滿頭。歸去杜陵池閣在，只能歡笑不能愁。
中春宴遊 劉兼
二月風光似洞天，紅英翠萼簇芳筵。楚王雲雨迷巫峽，江令文章媚蜀箋。歌黛入顰春袖斂，舞衣新繡曉霞鮮。酒闌香袂初分散，笑指漁翁釣暮煙。
春晚閑望 劉兼
東風滿地是梨花，只把琴心殢酒家。立處晚樓橫短笛，望中春草接平沙。雁行斷續晴天遠，燕翼參差翠幕斜。歸計未成頭欲白，釣舟煙浪思無涯。
秋夕書事 劉兼
搖落江天萬木空，雁行斜戛塞垣風。征閨擣月離愁遠，舊館眠雲旅夢通。郢客豈能陪下里，臯禽爭肯戀樊籠。此心曠蕩誰相會，盡在南華十卷中。
蓮塘霽望 劉兼
新秋菡萏發紅英，向晚風飄滿郡馨。萬疊水紋羅乍展，一雙鸂鶒繡初成。採蓮女散吳歌闋，拾翠人歸楚雨晴。遠岸牧童吹短笛，蓼花深處信牛行。
送從弟舍人入蜀 劉兼
嘉陵江畔餞行車，離袂難分十里餘。慷慨莫誇心似鐵，留連不覺淚成珠。風光川谷梅將發，音信雲天雁未疎。立馬舉鞭無限意，會稀別遠擬何如。
新迴車院筵上作 劉兼
迴車院子未迴車，三載疲民詠袴襦。借寇已承英主詔，乞骸須上老臣書。黃金蜀柳籠朱戶，碧玉湘筠映綺疏。因問滿筵詩酒客，錦江何處有鱸魚。
寄長安鄭員外 劉兼
屈指良交十四人，隙駒風燭漸爲塵。當初花下三秦客，只有天涯二老身。乘醉幾同遊北內，尋芳多共謁東隣。此時阻隔關山遠，月滿江樓淚滿巾。
咸陽懷古 劉兼
高秋咸鎬起霜風，秦漢荒陵樹葉紅。七國鬬雞方賈勇，中原逐鹿更爭雄。南山漠漠雲常在，渭水悠悠事旋空。立馬舉鞭遙望處，阿房遺址夕陽東。
登樓寓望 劉兼
憑高多是偶汍瀾，紅葉何堪照病顏。萬疊雲山供遠恨，一軒風物送秋寒。背琴鶴客歸松徑，橫笛牛童臥蓼灘。獨倚郡樓無限意，夕陽西去水東還。
江樓望鄉寄內 劉兼
獨上江樓望故鄉，淚襟霜笛共淒涼。雲生隴首秋雖早，月在天心夜已長。魂夢只能隨蛺蝶，煙波無計學鴛鴦。蜀箋都有三千幅，總寫離情寄孟光。
命妓不至 劉兼
琴中難挑孰憐才，獨對良宵酒數杯。蘇子黑貂將已盡，宋弘青鳥又空回。月穿淨牖霜成隙，風捲殘花錦作堆。欹枕夢魂何處去，醉和春色入天台。
宣賜錦袍設上贈諸郡客 劉兼
十月芙蓉花滿枝，天庭驛騎賜寒衣。將同玉蝶侵肌冷，也遣金鵬遍體飛。夜臥始知多忝竊，晝行方覺轉光輝。深冬若得朝丹闕，太華峰前衣錦歸。
晨雞 劉兼
朱冠金距綵毛身，昧爽高聲已報晨。作瑞莫慚先貢楚，擅塲須信獨推秦。淮南也伴升仙犬，函谷曾容借曉人。此日卑棲隨飲啄，宰君驅我亦相馴。
芳春 劉兼
微雨微風隔晝簾，金爐檀炷冷慵添。桃花滿地春牢落，柳絮成堆雪棄嫌。寶瑟不能邀卓氏，綵毫何必夢江淹。宦情歸興休相撓，隼斾漁舟總未厭。
春遊 一 劉兼
柳成金穗草如茵，載酒尋花共賞春。先入醉鄉君莫問，十年風景在三秦。
春遊 二 劉兼
搖搖離緒不能持，滿郡花開酒熟時。羞聽黃鶯求善友，強隨綠柳展愁眉。隔雲故國山千疊，傍水芳林錦萬枝。聖主未容歸北闕，且將勤儉撫南夷。
重陽感懷 一 劉兼
重陽不忍上高樓，寒菊年年照暮秋。萬疊故山雲總隔，兩行鄉淚血和流。黃茅莽莽連邊郡，紅葉紛紛落釣舟。歸計未成年漸老，茱萸羞戴雪霜頭。
重陽感懷 二 劉兼
載花乘酒上高山，四望秋空八極寬。蜀國江山存不得，劉家豚犬取何難。張儀舊壁蒼苔厚，葛亮荒祠古木寒。獨對斜陽更惆悵，錦江東注似波瀾。
宴遊池館 劉兼
綺筵金碧照芳菲，酒滿瑤巵水滿池。去歲南岐離郡日，今春東蜀看花時。儉蓮發臉當籌著，緒柳生腰按柘枝。座客半酣言笑狎，孔融懷抱正怡怡。
春晝醉眠 劉兼
朱欄芳草綠纖纖，欹枕高堂捲晝簾。處處落花春寂寂，時時中酒病懨懨。塞鴻信斷雖堪訝，梁燕詞多且莫嫌。自有卷書銷永日，霜華未用鬢邊添。
訪飲妓不遇招酒徒不至 劉兼
小橋流水接平沙，何處行雲不在家。畢卓未來輕竹葉，劉晨重到殢桃花。琴樽冷落春將盡，幃幌蕭條日又斜。回首却尋芳草路，金鞍拂柳思無涯。
春宴河亭 劉兼
柳擺輕絲拂嫩黃，檻前流水滿池塘。一筵金翠臨芳岸，四面煙花出粉牆。舞袖逐風翻繡浪，歌塵隨燕下雕梁。蠻箋象管休凝思，且放春心入醉鄉。
蜀都道中 劉兼
劒關雲棧亂崢嶸，得喪何由險與平。千載龜城終失守，一堆鬼錄漫留名。季年必不延昏主，薄賞那堪激懦兵。李特後來多二世，納降歸擬盡公卿。
春夕遣懷 劉兼
窮通分定莫淒涼，且放歡情入醉鄉。范蠡扁舟終去相，馮唐半世只爲郎。風飄玉笛梅初落，酒汎金樽月未央。休把虛名撓懷抱，九原丘隴盡侯王。
新蟬 劉兼
齊女屏幃失舊容，侍中冠冕有芳蹤。翅翻晚鬢尋香露，聲引秋絲逐遠風。旅館聽時髭欲白，戍樓聞處葉多紅。只知送恨添愁事，誰見凌霄羽蛻功。
寄滑州文秀大師 劉兼
分飛屈指十三年，菡萏峰前別社蓮。薄宦偶然來左蜀，孤雲何事在南燕。一封瑤簡音初達，兩處金沙色共圓。珍重湯休惠佳句，郡齋吟久不成眠。
中春登樓 一 劉兼
金杯不以滌愁腸，江郡芳時憶故鄉。兩岸煙花春富貴，一樓風月夜淒涼。王章莫耻牛衣淚，潘岳休驚鶴鬢霜。歸去蓮花歸未得，白雲深處有茅堂。
中春登樓 二 劉兼
古今通塞莫咨嗟，謾把霜髯敵歲華。失手已慙蛇有足，用心休爲鼠無牙。九天雲淨方憐月，一夜風高便厭花。獨倚郡樓人不會，釣舟春浪接平沙。
自遣 劉兼
未上亨衢獨醉吟，賦成無處博黃金。家人莫問張儀舌，國士須知豫讓心。照乘始堪沽善價，陽春爭忍混凡音。鵾鵬鱗翼途程在，九萬風雲海浪深。
偶有下殤因而自遣 劉兼
彭壽殤齡共兩空，幻泡緣影夢魂中。缺圓宿會長如月，飄忽浮生疾似風。修短百年先後定，賢愚千古是非同。南柯太守知人意，休問陶陶塞上翁。
倦學 劉兼
樂廣亡來冰鏡稀，宓妃嫫母混妍媸。且於霧裏藏玄豹，休向窗中問碧雞。百氏典墳空自苦，一堆螢雪竟誰知。門前春色芳如晝，好掩書齋任所之。
去年今日 劉兼
去年今日到榮州，五騎紅塵入郡樓。貔虎只知迎太守，蠻夷不信是儒流。姦豪已息時將泰，疲瘵全蘇歲又周。聖主若容辭重祿，便歸煙水狎羣鷗。
晝寢 劉兼
花落青苔錦數重，書淫不覺避春慵。[恣]情枕上飛莊蝶，任爾雲間騁陸龍。玉液未能消氣魄，牙籤方可滌昏蒙。起來已被詩魔引，窗外寒敲翠竹風。
郡樓閑望書懷 劉兼
郡城樓閣繞江濱，風物清秋入望頻。銅鼓祭龍雲塞廟，蘆花飄市雪黏人。蓮披淨沼羣香散，鷺點寒煙玉片新。歸去杜陵池館在，且將朝服拂埃塵。
玉燭花 劉兼
嫋嫋香英三四枝，亭亭紅豔照階墀。正當晚檻初開處，却似春闈就試時。少女不吹方熠爚，東君偏惜未離披。夜深斜倚朱欄外，擬把鄰光借與誰。
從弟舍人惠茶 劉兼
曾求芳茗貢蕪詞，果沐頒霑味甚奇。龜背起紋輕炙處，雲頭翻液乍烹時。老丞倦悶偏宜矣，舊客過從別有之。珍重宗親相寄惠，水亭山閣自攜持。
再看光福寺牡丹 劉兼
去年曾看牡丹花，蛺蝶迎人傍彩霞。今日再遊光福寺，春風吹我入仙家。當筵芬馥歌唇動，倚檻嬌羞醉眼斜。來歲未朝金闕去，依前和露載歸衙。
海棠花 劉兼
淡淡微紅色不深，依依偏得似春心。煙輕虢國顰歌黛，露重長門斂淚衿。低傍繡簾人易折，密藏香蘂蝶難尋。良宵更有多情處，月下芬芳伴醉吟。
新竹 劉兼
近窗臥砌兩三叢，佐靜添幽別有功。影鏤碎金初透月，聲敲寒玉乍搖風。無憑費叟煙波碧，莫信湘妃淚點紅。自是子猷偏愛爾，虛心高節雪霜中。
木芙蓉 劉兼
素靈失律詐風流，強把芳菲半載偷。是葉葳蕤霜照夜，此花爛熳火燒秋。謝蓮色淡爭堪種，陶菊香穠亦合羞。誰道金風能肅物，因何厚薄不相侔。
送二郎君歸長安 劉兼
我兒辭去淚雙流，蜀郡秦川兩處愁。紅葉滿山歸故國，黃茅徧地住他州。荷衣曉挂慙官吏，菱鏡秋窺訝鬢髹。好向雲泉營舊隱，莫教莊叟畏犧牛。
送文英大師 劉兼
屈指平陽別社蓮，蟾光一百度曾圓。孤雲自在知何處，薄宦參差亦信緣。山郡披風方穆若，花時分袂更淒然。搖鞭相送嘉陵岸，回首羣峰隔翠煙。
酬勾評事 劉兼
閑庭欹枕正悲秋，忽覺新編浣遠愁。才薄只愁安雁戶，年高空憶復漁舟。鷺翹皓雪臨汀岸，蓮嫋紅香匝郡樓。對景却慙無藻思，南金荆玉卒難酬。
初至郡界 劉兼
嘉陵江畔接榮川，兩畔旌旗下瀨船。郡印已分炎瘴地，朝衣猶惹御爐煙。蓮塘小飲香隨艇，月榭高吟水壓天。錦字莫嫌歸路遠，華夷一統太平年。
到郡後有寄 劉兼
蜀路新修盡坦平，交親深幸再逢迎。正當返袂思鄉國，却似歸家見弟兄。霑澤只慙堯綍重，泝流還喜范舟輕。欲將感戀裁書旨，多少漁箋寫得成。
旭川祁宰思家而卒因述意呈秦川知己 劉兼
歲稔民康絕訟論，政成公暇自由身。朝看五馬閑如社，夜擁雙姬煖似春。家計不憂憑冢子，官資無愧是朝臣。豈同齷齪祁員外，至死悲涼一婦人。
登郡樓書懷 一 劉兼
煙雨樓臺漸晦冥，錦江澄碧浪花平。卞和未雪荆山耻，莊舃空傷越國情。天際寂寥無雁下，雲端依約有僧行。登高欲繼離騷詠，魂斷愁深寫不成。
登郡樓書懷 二 劉兼
邊郡荒涼悲且歌，故園迢遰隔煙波。琴聲背俗終如是，劍氣衝星又若何。朝客漸通書信少，釣舟頻引夢魂多。北山更有移文者，白首無塵歸去麽。
登郡樓書懷 三 劉兼
莫嗔阮氏哭途窮，萬代深沈恨亦同。瑞玉豈知將抵鵲，鉛刀何事却屠龍。九夷欲適嗟吾道，五柳終歸效古風。獨倚郡樓無限意，滿江煙雨正冥濛。
偶聞官吏舉請輒有一篇寄從弟舍人 劉兼
官吏潛陳借寇詞，宦情鄉夢兩相違。青城錦水無心住，紫閣蓮峯有意歸。張翰鱸魚因醉憶，孟光書信近春稀。黃茅瘴色看看起，貪者猶疑別是機。
誡是非 劉兼
巧舌如簧總莫聽，是非多自愛憎生。三人告母雖投[杼]，百犬聞風只吠聲。辨玉且寬和氏罪，誣金須認不疑情。因思疇昔遊談者，六國交馳亦受烹。
簡豎儒 劉兼
蹄涔豈信有滄浪，螢火何堪竝太陽。淵奧未曾探禹穴，矜誇便擬越丘牆。小巫神氣終須怯，下里音聲必不長。近日冰壺多晦昧，虎皮羊質也觀光。
貽諸學童 劉兼
橫經叉手步還趨，積善方知慶有餘。五箇小雛離學院，一行新雁入貧居。攘羊告罪言何直，舐犢牽情理豈虛。勸汝立身須苦志，月中丹桂自扶疎。
吳 黃金車 孫元晏
分擘山河即漸開，許昌基業已傾頹。黃金車與斑斕耳，早個須知入讖來。
吳 赤壁 孫元晏
會獵書來舉國驚，祗應周魯不教迎。曹公一戰奔波後，赤壁功傳萬古名。
吳 魯肅指囷 孫元晏
破產移家事亦難，佐吳從此霸江山。爭教不立功勳得，指出千囷如等閑。
吳 甘寧斫營 孫元晏
夜深偷入魏軍營，滿寨驚忙火似星。百口寶刀千匹絹，也應消得與甘寧。
吳 徐盛 孫元晏
欲把江山鼎足分，邢真銜冊到江南。當時將相誰堪重，徐盛將軍最不甘。
吳 魯肅 孫元晏
斫案興言斷衆疑，鼎分從此定雄雌。若無子敬心相似，爭得烏林破魏師。
吳 武昌 孫元晏
西塞山高截九垓，讖謠終日自相催。武昌魚美應難戀，曆數須歸建業來。
吳 顧雍 孫元晏
贊國經綸更有誰，蔡公相歎亦相師。貴爲丞相封侯了，歸後家人總不知。
吳 呂蒙 孫元晏
幼小家貧實可哀，願征行去志難回。不探虎穴求身達，爭得人間富貴來。
吳 介象 孫元晏
好道君王遇亦難，變通靈異幾多般。介先生有神仙術，釣得鱸魚在玉盤。
吳 濡須塢 孫元晏
風揭洪濤響若雷，枕波爲壘險相隈。莫言有個濡須塢，幾度曹公失志回。
吳 周泰 孫元晏
名與諸公又不同，金瘡痕在滿身中。不將御蓋宣恩澤，誰信將軍別有功。
吳 張紘 孫元晏
東部張公與衆殊，共施經畧贊全吳。陳琳漫自稱雄伯，神氣應須怯大巫。
吳 太史慈 孫元晏
聖德招賢遠近知，曹公心計却成欺。陳韓昔日嘗投楚，豈是當歸召得伊。
吳 孫堅后 孫元晏
委存張公翊聖材，幾將賢德贊文臺。爭教不霸江山得，日月徵曾入夢來。
吳 陸統 孫元晏
將軍身歿有兒孤，虎子爲名教讀書。更向宮中教騎馬，感君恩重合何如。
吳 青蓋 孫元晏
曆數將終勢已摧，不修君德更堪哀。被他青蓋言相誤，元是須教入晉來。
晉 七寶鞭 孫元晏
天命須知豈偶然，亂臣徒欲用兵權。聖謨廟畧還應別，渾不消他七寶鞭。
晉 庾悅鵝炙 孫元晏
春暖江南景氣新，子鵝炙美就中珍。庾家廚盛劉公困，渾弗相貽也惱人。
晉 謝玄 孫元晏
百萬兵來逼合肥，謝玄爲將統雄師。旌旗首尾千餘里，渾不消他一局棊。
晉 謝混 孫元晏
尚主當初偶未成，此時誰合更關情。可憐謝混風華在，千古翻傳禁臠名。
晉 陸玩 孫元晏
陸公高論亦由衷，謙讓還慙未有功。天下忠良人欲盡，始應交我作三公。
晉 王坦之 孫元晏
晉祚安危只此行，坦之何必苦憂驚。謝公合定寰區在，爭遣當時事得成。
晉 蒲葵扇 孫元晏
拋捨東山歲月遙，幾施經畧挫雄豪。若非名德喧寰宇，爭得蒲葵價數高。
晉 王郎 孫元晏
太尉門庭亦甚高，王郎名重禮相饒。自家妻父猶如此，誰更逢君得折腰。
晉 劉毅 孫元晏
遶牀堪壯喝盧聲，似鐵容儀衆盡驚。二十七人同舉義，幾人全得舊功名。
晉 王恭 孫元晏
春風濯濯柳容儀，鶴氅神情舉世推。可惜教君仗旄鉞，枉將心地託牢之。
晉 謝公賭墅 孫元晏
發遣將軍欲去時，畧無情撓只貪棊。自從乞與羊曇後，賭墅功成更有誰。
晉 苻堅投箠 孫元晏
投箠填江語未終，謝安乘此立殊功。三台星爛乾坤在，且與張華死不同。
晉 衛玠 孫元晏
叔寶羊車海內稀，山家女壻好風姿。江東士女無端甚，看殺玉人渾不知。
晉 郭璞脫襦 孫元晏
吟坐因思郭景純，每言窮達似通神。到頭分命難移改，解脫清襦與別人。
晉 庾樓 孫元晏
江州樓上月明中，從事同登眺遠空。玉樹忽薶千載後，有誰重此繼清風。
晉 新亭 孫元晏
容易乘虛逼帝畿，滿江艛艣與旌旗。盧循若解新亭上，勝負還應未可知。
宋 大峴 孫元晏
大峴纔過喜可知，指空言已副心期。公孫計策嗟無用，天與南朝作霸基。
宋 放宮人 孫元晏
納諫廷臣免犯顏，自然恩可霸江山。姚興侍女方承寵，放出宮闈若等閑。
宋 借南苑 孫元晏
人主詞應不偶然，幾人曾說笑掀天。不知南苑今何在，借與張公三百年。
宋 謝澹雲霞友 孫元晏
仗氣凌人豈可親，只將范泰是知聞。緣何喚作雲霞友，却恐雲霞未似君。
宋 烏衣巷 孫元晏
古迹荒基好歎嗟，滿川吟景只煙霞。烏衣巷在何人住，回首令人憶謝家。
宋 袁粲 孫元晏
負才尚氣滿朝知，高臥閑吟見客稀。獨步何人識袁尹，白楊郊外醉方歸。
宋 劉伯龍 孫元晏
位重何如不厭貧，伯龍孤子只修身。固知生計還須有，窮鬼臨時也笑人。
宋 王方平 孫元晏
拂衣耕釣已多時，江上山前樂可知。著却貂裘將採藥，任他人喚作漁師。
宋 黃羅襦 孫元晏
戚屬羣臣盡見猜，預憂身後又堪哀。到頭委付何曾是，虛把羅襦與彥回。
宋 謝朏 孫元晏
謝家諸子盡蘭香，各震芳名滿帝鄉。惟有千金更堪重，只將高臥向齊王。
宋 羊玄保 孫元晏
運命將來各有期，好官才闕即思之。就中堪愛羊玄保，偏受君王分外知。
齊 謝朏 孫元晏
解璽傳呼詔侍中，却來高臥豈疏慵。此時忠節還希有，堪羨君王特地容。
齊 小兒執燭 孫元晏
謝公情量已難量，忠宋心誠豈暫忘。執燭小兒渾放去，略無言語與君王。
齊 王僧祐 孫元晏
肯與公卿作等倫，澹然名德只推君。任他車騎來相訪，簫鼓盈庭似不聞。
齊 王僧虔 孫元晏
位高名重不堪疑，懇讓儀同帝亦知。不學常流爭進取，却憂門有二台司。
齊 明帝裹蒸 孫元晏
至尊尊貴異人間，御膳天廚豈等閑。惜得裹蒸無用處，不如安霸取江山。
齊 鬱林王 孫元晏
強哀強慘亦從伊，歸到私庭喜可知。喜字漫書三十六，到頭能得幾多時。
齊 何氏小山 孫元晏
顯達何曾肯繫心，築居郊外好園林。賺他謝朏出山去，贏得高名直至今。
齊 王倫之 孫元晏
豫章太守重詞林，圖畫陳蕃與華歆。更奠子將幷孺子，爲君千載作知音。
齊 潘妃 孫元晏
曾步金蓮寵絕倫，豈甘今日委埃塵。玉兒還有懷恩處，不肯將身嫁小臣。
齊 王亮 孫元晏
後見梁王未免哀，奈何無計拯傾頹。若教彼相顛扶得，爭遣明公到此來。
梁 分宮女 孫元晏
滌蕩齊宮法令新，分張宮女二千人。可憐無限如花貌，重見世間桃李春。
梁 馬仙埤 孫元晏
齊朝太守不甘降，忠節當時動四方。義士要教天下見，且留君住待袁昂。
梁 勍敵 孫元晏
傳聞天子重儒才，特爲皇華綺宴開。今日方驚遇勍敵，此人元自北朝來。
梁 蔡撙 孫元晏
紫茄白莧以爲珍，守任清真轉更貧。不飲吳興郡中水，古今能有幾多人。
梁 楚祠 孫元晏
曾與蕭侯醉玉桮，此時神影盡傾頹。莫云千古無靈聖，也向西川助敵來。
梁 謝朏小輿 孫元晏
小輿升殿掌鈞台，不免無憀却憶回。應恨被他何胤誤，悔先容易出山來。
梁 八關齋 孫元晏
依憑金地甚虔誠，忍溺空王爲聖明。內殿設齋申禱祝，豈無功德及臺城。
梁 庾信 孫元晏
苦心詞賦向誰談，淪落周朝志豈甘。可惜多才庾開府，一生惆悵憶江南。
陳 王僧辨 孫元晏
彼此英雄各有名，石頭高臥擬爭衡。當時堪笑王僧辨，待欲將心託聖明。
陳 武帝蚌盤 孫元晏
金翠絲黃略不舒，蚌盤清宴意何如。豈知三閣繁華日，解爲君王妙破除。
陳 虞居士 孫元晏
苦諫將軍總不知，幾隨煙焰作塵飛。東山居士何人識，惟有君王却許歸。
陳 姚察 孫元晏
曾佐徐陵向北遊，剖陳疑事動名流。却歸掌選清何甚，一匹花綀不肯收。
陳 宣帝傷將卒 孫元晏
前後兵師戰勝回，百餘城壘盡歸來。當時將卒應知感，況得君王爲舉哀。
陳 臨春閣 孫元晏
臨春高閣上侵雲，風起香飄數里聞。自是君王正沈醉，豈知消息報隋軍。
陳 [結]綺閣 孫元晏
結綺高宜眺海涯，上凌丹漢拂雲霞。一千朱翠同居此，爭奈恩多屬麗華。
陳 望僊閣 孫元晏
多少沈檀結築成，望仙爲號倚青冥。不知孔氏何形狀，醉得君主不解醒。
陳 三閣 孫元晏
三閣相通綺宴開，數千朱翠遶周回。只知斷送君王醉，不道韓擒已到來。
陳 狎客 孫元晏
八宮妃盡賦篇章，風揭歌聲錦繡香。選得十人爲狎客，有誰能解諫君王。
陳 淮水 孫元晏
文物衣冠盡入秦，六朝繁盛忽埃塵。自從淮水乾枯後，不見王家更有人。
陳 江令宅 孫元晏
不向南朝立諫名，舊居基在事分明。令人惆悵江中令，只作篇章過一生。
陳 後庭舞 孫元晏
嬿婉回風態若飛，麗華翹袖玉爲姿。後庭一曲從教舞，舞破江山君未知。
班倢伃 嚴識玄
賤妾如桃李，君王若歲時。秋風一已勁，搖落不勝悲。寂寂蒼苔滿，沈沈綠草滋。繁華非此日，指輦競何辭。
賦得御製句朔野陣雲飛 何象
塞日穿痕斷，邊鴻背影飛。縹緲浮黃屋，陰沈護御衣。
補新宮 一 丘光庭
奐奐新宮，禮樂其融。爾德惟賢，爾□維忠。爲忠以公，斯筵是同。人之醉我，與我延賓。
補新宮 二 丘光庭
奐奐新宮，既奐而輪。其固如山，其儼如雲。其寢斯安，□□□分。我既考落，以燕羣臣。
補新宮 三 丘光庭
奐奐新宮，既祭既延。我□□鏞，于以醉賢。有禮無愆，我有斯宮。斯宮以安，康後萬年。
補茅鴟 一 丘光庭
茅鴟茅鴟，無集我岡。汝食汝飽，莫我爲祥。願彈去汝，來彼鳳凰。來彼鳳凰，其儀有章。
補茅鴟 二 丘光庭
茅鴟茅鴟，無啄我雀。汝食汝飽，莫我肯略。願彈去汝，來彼瑞鵲。來彼瑞鵲，其音可樂。
補茅鴟 三 丘光庭
茅鴟茅鴟，無搏鷅鶹。汝食汝飽，莫我爲休。願彈去汝，來彼鳲鳩。來彼鳲鳩，食子其周。
補茅鴟 四 丘光庭
茅鴟茅鴟，無㗲我陵。汝食汝飽，莫我好聲。願彈去汝，來彼蒼鷹。來彼蒼鷹，祭鳥是徵。
瑕瑜不相掩 武翊黃
抱璞應難辨，妍媸每自融。貞姿偏特達，微玷遇磨礱。涇渭流終異，瑕瑜自不同。半曾光透石，未掩氣如虹。縝密誠爲智，包藏豈謂忠。停看分美惡，今得值良工。
袁江口懷王司勳王吏部 李祜
京華不啻三千里，客淚如今一萬雙。若箇最爲相憶處，青楓黃竹入袁江。